description: "Rutte sei dat we der allegear op foarút gean soenen. (…) Rutte besoademiteret ús. Dat mei. Wy litte ús besoademiterje. Dat mei net."

title: Kollum: "Jittik"

maintext:
Rutte sei dat we der allegear op foarút gean soenen. Dat blykt twa moanne dêrnei al net mear sa te wêzen. Rutte besoademiteret ús. Dat mei. Wy litte ús besoademiterje. Dat mei net.
De banken besoademiterje ús ek noch hieltyd. De bazen dêrfan strike bakken fol jild op foar it mei elkoar bepraten hoe't se noch mear swart jild wytwaskje kinne. Sikehuzen falle allegear ien foar ien om. It blykt lang om let dat alle jild yn de sûnenssoarch nei oandielhâlders, direkteuren en sjirurgen giet.
Yn de hiele wrâld binne ûntelbere wrede oarloggen oan de gong. Dan kin de wapenyndustry yn de rike lannen moai bestean bliuwe. It wurdt allegear bepaald troch in lyts groepke Poetins en Trumpen en sa. Dy binne wat oan it boartsjen. Stratego leau ik.
De flechtlingen wolle we ús net oer bekroadzje. Dy ha in oar leauwe. En wat in oar leaut, doocht net. Soms is dat ek sa. Dan wurde se terrorist. Dy libje ûnder ús. Dus we wantrouwe en haatsje elkoar allegear. En we libje yn in wrâld dat dat soarte minsken harsels opblaze.
De Nederlânske regearing wol de minsken warskôgje foar nepnijs. Dat it nedich is. Mar wannear't je net mear dogge as wat roppe op Facebook, dan feroaret der ommers neat. Hâld je dan ek mar stil.
De kriminele wrâld yn Nederlân wurdt ûnfoldwaande oanpakt. Rike drugsbazen driigje boargemasters del te sjitten. Dêrom is it tusken heakjes wat frjemd te lêzen dat in offisier fan justysje, Oebele Brouwer, drok dwaande dy wrâld oan te pakken, no sels boargemaster wurdt.
De drugsmaffia hjirre fertsjinnet njoggentjin miljard oan drugs. Nederlân wurdt hieltyd drokker besocht troch snuvers. We snuve sels ek en meitsje dêrtroch in kear sa folle ûngemakken. Begrutlik dat boargemasters dan besykje ien weedplantsje earne op in folkstúntsje te krijen.
Nederlân krijt der noch wer mear fleantugen by. En tanks. Dan is takomstich Earste Keamerlid Ferd Crone ek noch bliid. Mei dat se fine dat arbeidsplakken altyd wichtiger binne as hokker prinsipe dan ek, is de PvdA dus ek alhiel neoliberaal wurden.
De boeren ha it lân yn Fryslân ferkloate. Se wolle der wol mei ophâlde, mar dan moatte se betelle wurde. Net ien wol dat jaan. Sterker, ús Fryske oerheid seit "kloat dan noch mar efkes troch."
We foldogge absolút net oan hokker klimaatakkoart dan ek. Dat wite we wol, mar we dogge der hielendal neat oan. We kinne hjir net iens in wynmûneparkje fan de grûn krije. We wolle net dat op in pear stikjes griene greide no sinnepanielen kweekt wurde.
Ek it boarjen nei gas giet gewoan troch. Je wurde dochs ferskriklike lulk wannear't je lêze dat der gewoan wer konsesjes ferliend wurde. Je soene it yn dizze lamliddige gemeentebestjoer fan Weststellingwerf wol yn in karbidbus ôfsjitte wolle.
Want dat mei ek wer oeral. Op dy dei dat we alle helpferlieners tsjinhâlde om har wurk te dwaan. Wy wurde in rudich folk wannear't we in pear hân ha. Hearrenfean en Cambuur fuotbalje weardeleas. Sven Kramer hat it yn de rêch en Sjinkie Knegt rydt himsels oer mei in sjofel.
In steatskommisje seit dat ús politike bestel alhiel net mear doocht. We stimme, fierder dogge we net mei. Dat moat feroarje, sizze se. Mar dat bart net omdat de minsken dy't dat feroarje moatte, net wolle dat it feroaret.
It is dus tiid foar giele oerstrûperkes. Like massaal as yn Frankryk. Allinne plysje en leger binne dêr en ek hjir yn hannen fan de oerheid. Dus wurdt elkenien massaal wer út it oerstrûperke weihuft.
In Sweedske âld-minister sei fannewike yn in ynterview dat minsken altyd massaal de strjitte opgean at se earne tsjin binne, mar se binne noait massaal earne foar. Dêrtroch binne wy ynienen allegear blokkearfriezen wurden. Ik kin it wurd fan it jier net út de bek krije.
Sa. Tink dêr mar ris oer nei wannear't jim o sa gesellich ûnder dy krystbeam sitte."


description: "Der soe wolris wat faker goed nijs wêze meie. Ik bedoel net 'Als ik de baas zou zijn van het journaal-goed nijs', mar gewoan serieus goed nijs. Juster wie

title: Kollum: "Goed nijs"

maintext:
It fûl my op, en doe tocht ik: it falt op om't it der gewoan net in hiel soad is. En dat is in hiel rare konstatearring, no't it al in skoftke goed giet mei de ekonomy.
It goede nijs dat ik lies kaam fan de NS; meastentiids net echt in grutleveransier fan goed nijs. It oantal treinreizgers nei Londen, Berlyn en Parys groeit mei 9 oant 15 persint sterk. Rjochting Londen is de stiging sels 80%, sûnt der yn april in snelle Eurostar-ferbining is. 'Vliegschaamte' is krekt net it wurd fan it jier wurden, mar it liket der neffens NS Internationaal al op dat we ús wat begjinne te skamjen foar fleanen. Alteast, foar koarte flechten.
In trochbraak, neamt reisburo Treinreiswinkel it yn de Volkskrant. "Mensen worden steeds bewuster van de CO2-uitstoot van de luchtvaart", seit de direkteur. Ik lês dat en moat de gedachte 'no pas?' ûnderdrukke, want dat soer út de oare pagina's fan myn krante wie dochs wat trochlekt nei dizze side.
Sa faak kom ik net yn Parys, Londen of Berlyn, mar ik kin sizze dat ik nei gjin fan dizze stêden ea flein bin. Ik begryp minsken ek net dy't dat al dogge, mar dêr moat ik ien ding al by sizze. Ik wenje op in kertier fytsen fan in NS-stasjon dêr't de ynternasjonale treinen nei dizze stêden wei ôfsette. En dat feroaret de saak al.
As jo yn Drachten wenje, dogge je mei it OV twaenheal oere oer de reis nei Amsterdam CS - it plak fan de ynternasjonale treinen. Tsjin dy tiid sit ik healwei Londen. Ast dat mei de auto dochst, dan kin dy tiid troch de helte. Mar de auto parkeare by Amsterdam CS is ûnbetelber, ast in pear dagen fuort giest. Dus wêrom dan net even troch ride nei Schiphol? Of nee, noch tichter by: Eelde! Want dêrwei kinst ek nei al die stêden fleane.
Treinreizgjen: it is in stik komfortabeler, mar it is ek in ynspanning, en it kostet ek jild. Us oerheid, sawol yn Ljouwert, Den Haach as Brussel, lit it ôfwitte. Der leit gjin rappe treinferbining nei de ynternasjonale treinstasjons út Fryslân en de CO2-útstjit fan fleantugen wurdt net nei meinommen yn klimaatferdragen. Ek yn Katawice, de klimaattop fan ferline wike, is de loftfeart bûten de ôfspraken holden, wylst de loftfeart in útstjit hat dy't fergelykber is mei de komplete lânbou. En fan dat lêste ite we. De útstjit troch fleanferkear stiicht boppedat noch altyd sterk.
Dus dy kut-Amsterdammers sa as ik ha in foardiel om't se tichter by in NS Ynternasjonaal-stasjon wenje. Mar ferjit net dat deselde kut-Amsterdammers ek ûnder de reek fan Schiphol wenje. Foaral oan 'e súd- en westkant fan 'e stêd, ha minsken in protte lêst.
Ik tink dat ik nimmen hoef te warskôgjen foar de komst fan Schiphol-flechten nei Lelystêd. De lobby fan Schiphol en de BV Nederlân dêrfoar is tige krêftich. Gelokkich stuts Brussel dizze wike in stôk yn 'e speaken. Mar rekkenje der mar op dat dy lobby noch net klear is. Ik soe mei de oankommende Steatenferkiizings dochs ris even sjen hoe't de ferskillende partijen yn dit dossier stean, as ik yn Fryslân wenne. Die steateleden kieze Eerste Kamerleden en dy keamer kin in protte tsjinhâlde. Belangryk, want ast sa'n fleanfjild ien kear hast, komst der net gau wer ôf. Nim dat mar fan in Amsterdammer oan.
Nee, litte dy steaten earst mar ris in rappe ferbining oer it spoar regelje. Twaenheal oere fan Drachten nei Amsterdam, dat kin anno 2019 echt net mear.
Sa. No is it my dochs wer slagge. Begjinne mei einliks ris wat goed nijs, om dêrnei trije minuten allinnich mar te seuren en te sanikjen, mei hel en ferdommenis oer ús klimaat, ús polityk en ús bedriuwslibben. Mar ik gun it elkenien sa graach: op Trevalgar Square stean, de National Gallery binnen te gean, de romte mei Hollânske masters yn te rinnen, it selsportret fan Rembrandt dêr te sjen sûnder dat je dagen ûnderweis binne, heal fallyt gean oan 'e kosten, of tonnen CO2 feroarsake ha. Dat winskje ik jimme mar ta foar it nije jier. Noflike krystdagen, en goeie treinreizen!"

fasttext_language: fy


description: Hy baalde freed noch dat er him net foar de WK ôfstannen pleatste op de 5000 meter, mar de Feanster mei wol nei it EK allround.

title: Douwe de Vries mei nei it EK allround: "Dat is echt gjin treastpriis"

maintext:
"It is super om in EK allround te riden", fertelde De Vries. "Ja, it earste doel wie de WK ôfstannen. Dat is net slagge, dus doe moast ik no in hiel goede 1500 ride, want Marcel Bosker is in echte allrounder." Bosker wie de grutste konkurrint foar De Vries. Pleatsing foar it EK allround wurdt basearre op in kombinaasjeklassemint fan de 1500 en de 5000 meter. "En hy kin ek echt in hiel goede 1500 ride", sei De Vries oer syn konkurrint. "Dus ast dan in kear in mindere hast, wat echt wolris gebeure kin, dan rûgelest der ek samar wer út. Mar mei 1.46.0 wie ik dus echt bliid."
De Vries hie in foarsprong fan 0.57 op Bosker oerholden fan de 5000 meter. Dy foarsprong kaam net yn gefaar, want De Vries wie op de 1500 ek mear as in sekonde rapper. "Ik wit net wat syn persoanlik rekôr is, mar hy hie 1.45.3 ride moatten. Dat is foar him ek wol aardich oan de maat neffens my. Hy rêde it ek net, dus moai foar my."
Goed slagge
Freed baalde De Vries noch nei syn 5000 meter. Is syn toernoai no dochs slagge? "Ja, ik ha gewoan alles of neat dien. De 5000 wie eins fjouwer rûntsjes te lang, mar ik kin mysels neat ferwite. Ik ha alles jûn. Dan kinst allinnich mar de boel wer byelkoar rape en troch. Gelokkich is dat goed slagge."
Snein noch de 10
De Vries komt snein noch yn aksje op de 10 kilometer. "Roest, Bergsma en Kramer stekke alle trije yn goede foarm, dus dat wurdt lestich", seit De Vries oer syn kânsen. "Ik wol gewoan sels in goede 10 ride en wat dy jonges dogge, dêr ha ik dochs gjin ynfloed op." Op dat momint wist De Vries noch net dat Kramer de 10 kilometer sjitte lit.


description: Ut it ûndersyk moat bliken dwaan oft meiwurkers en detinearden wurke ha mei de kankerferwekkende ferve.

title: Undersyk nei groom 6-ferve yn Ljouwerter finzenis

maintext:
Yn ferskate finzenissen, wêrûnder dy fan Ljouwert, is wurke mei hout dat 'verduurzaamd is met chroomhoudende bestandsdelen', sa hat minister Sander Dekker fan Rechtsbescherming yn augustus dit jier tajûn yn syn antwurd op keamerfragen.
Dat hout waard brûkt foar ûnder oare it meitsjen fan túnhekjes. Dat barde op de arbeidsôfdieling fan de finzenis, dêr't detinearden alle dagen wurkje. "Ik kan me goed voorstellen dat personeelsleden en gedetineerden zich zorgen maken", joech de minister ta. "Uit voorzorg is inmiddels met de leveranciers afgesproken dat alleen hout wordt geleverd dat niet verduurzaamd is met chroombestanddelen."
Kompensaasje
Advokaat Jehudi Moskowicz hat út namme fan hast hûndert detinearden út Ter Apel yn in brief oan it ministearje fan Justysje kompensaasje frege. Dizze finzenen moasten jierrenlang sûnder beskerming mei de ferve wurkje.
No't der in kompensaasjeregeling is foar minsken dy't yn it leger mei de groom-6 ferve wurke hawwe, soe der ek sa'n regeling komme moatte foar detinearden. De advokaat kin him yntinke dat ek detinearden yn Ljouwert harren by dizze claim oanslute wolle.


description: It giet om in advyslist. VVD-leden bepale letter de definitive list. Malik Azmani fan It Hearrenfean is listlûker by de VVD.

title: Fryske VVD'er Jan Huitema op twadde plak by Europeeske ferkiezingen

maintext:
Yn 2014 stie Huitema noch sechsde op de kandidatelist fan de VVD. Doe fierde er kampanje mei de slogans 'Boer zoekt stem' en 'Brussel kan wel wat boerenverstand gebruiken'. Hy krige by dy ferkiezingen 25.798 foarkarsstimmen en dêrmei klom er nei it tredde plak fan de VVD-list.
Azmani is listlûker
By de kommende ferkiezingen stiet allinnich Malik Azmani noch boppe Huitema. Dy is berne op It Hearrenfean. Syn mem komt út Fryslân. Azmani wennet no yn Dalfsen. Dat Azmani listlûker wurde soe, wie al earder bekend.
De ferkiezingen foar it Europeesk Parlemint binne yn Nederlân op tongersdei 23 maaie.


description: By de winkel fan Veneboer wiene der yn de nacht fan tongersdei op freed ûngefear fyftich klanten dy't fjoerwurk kochten.

title: Fjoerwurkferkeap wer úteinset, yn Drachten al om middernacht


description: De ploech fan Roeland ten Berge spile op it eigen sportpark Skoatterwâld 3-3 tsjin konkurrint PEC Zwolle.

title: Hearrenfeanfroulju dogge minne saken mei doelpuntryk gelykspul

maintext:
Hearrenfean kaam nei 19 minuten mei 1-0 efter doe't Rebecca Doejaaren by de earste peal út in corner binnen kopte. Hearrenfean kaam better yn de wedstriid en kaam op gelikense hichte. Twa minuten nei de 1-0 makke Kerstin Casparij 1-1 nei in goeie aksje en in assist fan Fenna Kalma.
Nei 36 minuten makke Laura Strik ien op ien mei keeper fan Zwolle de 2-1. Babiche Roof makke krekt foar it skoft 2-2. De assistint-skiedsrjochters flagge foar bûtenspul, mar de skiedsrjochter naam it sinjaal net oer.
Fol foar de winst
Yn de twadde helte gongen beide ploegen foar de winst. Zwolle kopte op de latte en in goal hong yn de loft. Babiche Roof makke yn de 69e minut dan ek de fertsjinne 2-3. Dochs kaam Hearrenfean goed werom, krigen se kânsen en makken se gelyk. Spits Fenna Kalma kopte út in corner de 3-3 binnen mei in kertier te gean.
Hearrenfean gong dêrnei op syk nei de trije punten en krige noch goeie kânsen, mar doelpunten foelen der net mear.


description: De Kanadeeske Jody Weima wennet sûnt fiif jier in Fryslân. Kanadezen bakke graach, Jody lit sjen hoe't je 'Apple Crisp' meitsje moatte.

title: Ratatoelje #14: Kanadeeske Apple Crisp fan Jody

maintext: Yn de kulinêre searje Ratatoelje fan Finster op Fryslân meitsje Friezen fan ferskillende eftergrûnen in gerjocht mei in ferhaal. Ien fan dy Friezen is de Kanadeeske Jody Weima. Jody wennet hjir no fiif jier mei har Fryske partner. Se fielt har thús yn it lân dêr't har pake berne is.


title: Bruno Rummler fynt it in eare om yn de Fryske Top 100 te kommen

maintext:
De kâns dat er yn de Fryske Top 100 komt, is bêst wol grut. Mei twa ferskillende bands brocht er dit jier nûmers út. Neist Stonecrobs is dat mei de band Days To Image mei it nûmer Heechspanning. Ek it harkersliet dat er mei Judith Fledderus sjongt, komt geregeld foarby op de Fryske radio.
"Ik bin earlik sein net sa mei de Top 100 dwaande. Fyn it wol moai as ien tsjin my seit dat er op my stimd hat. Mar dit jier bin ik op de finale stimdei by de Omrop om diel te nimmen oan it belpanel."
"Ik fyn it super as muzyk wat mei minsken docht en as se myn muzyk faker hearre wolle. It is wol de grutste eare dy't je krije kinne ast yn de top 100 komst."
Doede Bleeker
Syn eigen nûmer 1 yn de Fryske Tip 100 is it nûmer 'Kenstou ok dat gefoel' fan de earder dit jier ferstoarne muzikant Doede Bleeker. "Hy wie myn omke. Ik ha it nûmer op de begraffenis spile. Ik fyn it moai dat it nûmer einiget mei hoop."


description: Ferline wike hie it stichtingsbestjoer, it heegste orgaan binnen de klup, it fertrouwen opsein yn Jorrit Jorritsma, Gerard Kremer en Hans Westerhof.

title: Cees Roozemond wurdt tydlik de foarsitter fan SC Hearrenfean

maintext: Ferline wike hie it Stichtingsbestjoer, it heegste orgaan binnen de klup, it fertrouwen opsein yn Jorrit Jorritsma, Gerard Kremer en Hans Westerhof. Dizze trije foarmden sûnt 2016 de Rie fan Kommissarissen by SC Hearrenfean.


description: Eaststellingwerf lit boargers de kilo betelje foar it opheljen fan it ôffal fia it Diftar-systeem.

title: Ynwenners Eaststellingwerf en Hearrenfean betelje takom jier ôffal de kilo

maintext:
Yn Eaststellingwerf wurdt sûnt maart proefdraaid mei dit systeem mei de namme Diftar+. De weinen fan Omrin lêze de konteners mei in chip en weage se. Neffens Omrin-sjauffeur Sjoerd Oosterbos wurket it. Minsken smite minder guod yn de grize kontener, dat der net yn heart, lykas grien ôffal.
Slot op de kontener?
Ynwenners fan de gemeente binne minder entûsjast. Guon miene dat se mear jild kwyt binne. Oaren ferwachtsje mear ôffal op strjitte, omdat minsken it leaver dumpe as dat se der foar betelje. Dat is ek de reden dat minsken benaud binne, dat der by harren yn de kliko smoargens fan oaren smiten wurdt as dêr plak is.
Guon Appelskeasters seagen dat dat no al barde. It is wol mooglik om in slot te keapjen foar de grize kontener, mar dêr binne de minsken net sa op ôfjage op, want ek dat kostet sinten.


title: Akkrum en Aldeboarn sitte sûnder wetter troch steuring

maintext: As gefolch fan in steuring komt der op it stuit gjin wetter út de kraan yn Akkrum en Aldeboarn. Wetterbedriuw Vitens is noch op 'e syk nei de eksakte oarsaak fan de steuring.


description: De eigener fan it eardere gemeentehûs hat noch gjin oerienstimming mei de fersekerder oer de weropbou.

title: Weropbou âlde gemeentehûs Wolvegea yn ympasse

maintext:
Neffens de wethâlder is it noch hieltyd de bedoeling om it pân wer op te bouwen en in passende funksje te jaan foar dat plak yn it sintrum fan Wolvegea. It pân is in ryksmonumint.
De gemeente stiet by dizze saak lâns de sydline en hat allinnich in 'fasilitearjende rol'. De gemeente hat gjin plannen om it pân te keapjen of der in bestimming foar te sykjen, sei Zonderland.
By de brân foarich jier septimber rekken benammen de boppeferdjippingen swier skansearre.


description: "Der binne foarige wike wol minsken sinjalearre", fertelt Gerrit Prikken fan pleatslik belang.

title: Lippenhuzen is syn keunstwurken lâns de dyk kwyt: "Sûnt freed is alles fuort"

maintext:
Sûnt 2011 stiene se der, de keunstwurken. Doe waard de krusing fan de Trijehoek mei de Sweachsterwei oanpakt en is der in 'shared space'. Eartiids gie de tram by dy krusing del. Nei de werynrjochting wie der budzjet foar keunstwurken. Der binne doe twa andreäskrusen kaam, in byld fan in frou mei in tas, en in stjitblok, in konstruksje dy't normaal oan de ein fan in dearinnend spoar stiet.
Mar no sit Lippenhuzen dus sûnder de keunstwurken. Dochs hat Prikken wol hoop dat se wer terjochte komme. "We tinke oan in âldjiersstunt", seit er. Dat hopet er ek: "Want oars sil it wol by it âld izer belânje."


description: It giet om gebak dat ferkocht is oant en mei 5 desimber. Klanten krije har jild werom.

title: Poiesz warskôget: gebak net goed, der kin plestik yn sitte

maintext: It is mooglik dat dêr stikjes plestik fan de ferpakking yn terjochte kaam is. Dat kin gefaarlik wêze. Poiesz freget klanten om it gebak net op te iten, mar it werom te bringen nei de winkel. Se krije dan har jild werom.


description: "As it my jierren letter, doe't ik mear fan doping wist, oanbean wie en sein wie dat ik net betrapt wurde koe, hie ik it wol probearre."

title: Jan Ykema: "Ik wie in jier as tweintich en hie der gjin weet fan"

maintext:
Doe't Jan Ykema fan Harns ein jierren 80 ien fan de bêste reedriders fan Nederlân wie, hat in dokter fan reedrydbûn KNSB oanbean om him te helpen mei doping. Dat stie woansdei yn De Volkskrant. Ykema seit dat dokter Rob Pluijmers him begeliede woe by it brûken fan anaboale steroïden.
"Nei it reedrydseizoen die ik oan sloeproeien en hie ik in soad traind", fertelt Jan Ykema. "Myn boppelichem wie breder wurden. Oan it begjin fan it nije seizoen frege de ploechdokter oft ik oan de anabolica siet. Ik wie in jier as tweintich en hie der gjin weet fan. Ik hâlde my dêr hielendal net mei dwaande. Ik seach it earder as in komplimint, dat ik dus 'goed gespierd' wie."
"Ik ha noait in pil sjoen of trochhân oft oaren yn myn omjouwing brûkten. De ploechdokter sei tsjin my: ast it brûkst, moatst it net op eigen houtsje dwaan, dat is gefaarlik. Jou my dan in seintsje, dan kin ik dy helpe."
Sa'n mantsje wie ik wol
"As it my jierren letter, doe't ik mear fan doping wist, oanbean wie en sein wie dat ik net betrapt wurde koe, hie ik it wol probearre. Sa'n mantsje wie ik wol. Ik woe it bêste út myn sport helje. Mar begjin jierren tachtich wie doping net sa'n hot item as dat it no is."
"Ik hâld fan iepenheid. Yn lêzingen ha ik ek wolris sein dat it my oanbean is, mar ik bin der noait op yngien. Achterôf miskien wol dom. Wa binne de winners fan de jierren tachtich? Dy't net brûkt ha, mar yn it achterlân rieden, of dy't wol brûkten en net betrapt binne?"


description: Der soe in yndustry ûntstean fan tafersjochhâlders, dy't net belutsen binne en te bot yn de eigen wrâld sitte.

title: "Tafersjoch by skoallen, sikehuzen en sosjale ynstellingen kin folle better"

maintext:
Haan fynt dat rieden fan tasicht te faak op it ynformele kontakt mei in bestjoerder of direkteur sitten bliuwe. Se nimme net gau drege beslissingen. Rieden fan tafersjoch soene it formele foech dat se hawwe, mear brûke moatte, seit se. Neffens Fortuin is it faak sa is dat it earst fout gean moat foardat sa'n kultuer echt feroaret.
Kontakt mei de wurkflier is essinsjeel
Wa't lid is fan in ried fan tafersjoch, soe neffens de saakkundigen aktyf útsykje moatte wat der libbet by de organisaasje. Neffens Haan bart dat hieltyd faker, mar noch lang net faak genôch.
De Kroon fynt dat der fierstente min nei de minsken yn de bedriuwen sjoen wurdt, en dat der te min kontakt is mei de wurkflier, mar neffens Fortuin moatte je net op yndividueel nivo mei minsken it petear oangean. Hy hat leaver dat in ried fan tafersjoch praat mei bygelyks de ûndernimmingsried.
Profesjonalisearring is in grut gefaar
Fortuin makket him soargen oer it grutte oantal profesjonele tafersjochhâlders. De grize giet him oer de grouwe by dit fenomeen. "Der is hast in yndustry oan it ûntstean fan profesjonele tafersjochhâlders. Dy dogge neat oars as fiif dagen yn 'e wike tafersjoch hâlde. Dat is slim, hiel slim."
Yn de praktyk is it hast net mooglik om yn in ried fan tafersjoch te kommen as je gjin konneksjes hawwe yn dy wrâld. Dat is neffens de saakkundigen net goed. Haan sjocht wol in feroaring mar dy giet stadich. It saneamde 'old boys network' is dreech te trochbrekken, seit se. Se wol dat minsken mei in ferskillende achtergrûn yn in ried fan tafersjoch komme.


description: Sloepen hoege aanst net mear tusken de frachtskippen op it kanaal troch.

title: Djipper Boksumer Soal as alternatyf foar drok Van Harinxmakanaal

maintext:
It djipper meitsjen fan it Boksumer Soal wurdt dien op inisjatyf fan de gemeenten Ljouwert en Waadhoeke, dy't yn de feart in feiliger alternatyf sjogge, sjoen de frachtskippen dy't ek op it kanaal farre.
It baggerjen begjint moandei by de Haak om Ljouwert en wurdt útfierd troch oannimmer Ippel Dredging. Dy wurket dan fierder yn de rjochting fan Deinum. Yngenieursburo Bureau Schmidt hat de ôfrûne seis moannen al mei de tarieding fan it wurk dwaande west.
It wurk wurdt ûnder oare betelle mei jild út it subsydzjeprogramma Streekwurk fan de provinsje.


description: De Ljouwerters kinne it by de koprinner út Zwolle net bolwurkje.

title: Aris ferliest by koprinner Landstede


title: Sikehûspasjinten dogge alternative Alvestêdetocht

maintext:
Under begelieding hawwe 40 pasjinten meidien. Ien fan harren die dat neidat hy it ôfrûn wykein in hertynfarkt hân hie. De man hat de echte Alvestêdetocht ek riden. Foldwaande beweging is wichtich, sa sizze de inisjatyfnimmers. Wa't twa wiken lang yn in sikehûs leit, kin wol de helte oan spierkrêft ferlieze.
'Mear organisearje'
En dat betsjut dat minsken nei de opname thús in soad dwaan moatte om de kondysje wer safier te krijen dat sy alles wer kinne. Fysioterapeuten en diëtisten besykje dat foar te kommen en wolle mei mear fan dit soarte 'sporteveneminten' organisearje.


title: Twa persoanen ferwûne by ûngelok by Wiuwert

maintext: Yn Wiuwert is freedtemoarn in slim ûngelok bard. Op de Froonackerdyk, de N384, rekke in auto fan de dyk, wêrnei't dy op in beam botste. By it ûngelok rekken twa persoanen slim ferwûne.


description: De ûnderhannelingen oer in nije cao sitte fêst. Mei dizze stap wolle de fakbûnen in trochbraak forsearje.

title: Fakbûnen stjoere wurkjouwers metaalsektor brânbrief oer stiifsettige hâlding cao-petearen

maintext: De fakbûnen FNV, CNV, De Unie en VHP2 litte moandei in brânbrief besoargje by sa'n 800 bedriuwen yn de metaalsektor. Mei dizze stap wolle se in trochbraak forsearje yn de rûzje mei wurkjouwerskoepel FME.


description: Tûzen krystmannen diene mei oan de sechsde edysje fan de Santa Run yn Ljouwert.

title: Tûzen krystmanlju drave troch de Ljouwerter binnenstêd

maintext: In lytse tûzen krystmanlju rûnen sneon yn Ljouwert troch de binnenstêd. It wie de sechsde edysje fan de Santa Run yn de Fryske haadstêd. De opbringst giet nei in goed doel. Dit jier is dat de Fryske Stichting TOF. Dy organisearret fakânsjes foar minsken mei in ferstanlike beheining. Dielnimmers koene kuierje of hurddrave.


description: Reden is it beslút ta útwreiding fan bedriuweterrein Schipsloot by Wolvegea, dat yn 2007 fiersten te maklik naam is.

title: Gemeente Weststellingwerf krijt flinke tik op fingers fan Rekkenkeamer

maintext: De gemeente Weststellingwerf krijt in flinke tik op fingers fan de eigen Rekkenkeamer. It beslút ta útwreiding fan bedriuweterrein Schipsloot by Wolvegea is yn 2007 fiersten te maklik naam. Warskôgings waarden weiwiuwd en positive lûden just oerbeljochte.


description: Enerzjy Koöperaasje Folsgeare nimt syn earste sinnedak yn gebrûk. It doarp wol enerzjyneutraal wurde.

title: Pleats yn Aldegea krijt earste sinnedak fan Enerzjy Koöperaasje Folsgeare

maintext:
Der is in dak mei 224 sinnepanielen foar yn it plak kaam. De koöperaasje hat foar dit projekt mear as 200 sinnesertifikaten oan dielnimmers ferkocht. De koöperaasje is fan doel om op mear dakken sinnepanielen oan te lizzen.
It úteinlike doel is dat Folsgeare op dizze wize enerzjyneutraal makke wurde kin.


description: Eins soe it beslút oer it wynpark foar de ein fan it jier naam wurde. It wurdt no úterlik ein 2019.

title: Provinsje stelt beslút oer wynmûnen by Ofslútdyk mei in jier út

maintext:
It wynmûnepark komt yn de Iselmar. By de Ofslútdyk komme 89 wynmûnen te stean, fan 150 meter heech, goed seis kilometer fan de Makkumer kust ôf. Der wurdt ek in eilân oanlein by de Ofslútdyk. Dat wurdt earst brûkt as wurkeilân en dêrnei wurdt it in natuergebiet.
Provinsje ynvestearret miljoenen
De provinsje ynvestearret 127 miljoen euro yn it wynpark. Deputearre Sander de Rouwe ferwachtet dat Fryslân dat bedrach folslein weromfertsjinje sil.
It wynpark kriget in totaalfermogen fan goed 380 megawatt. Dat is ferlykber mei it stroomgebrûk fan 400.000 húshâldens. Dêrmei soarget it wynpark foar mear as sechstich prosint fan de Fryske doelstelling foar duorsume stroom.
Fertraging troch Ried fan Steat
De beslútfoarming by de provinsje hat fertraging oprûn trochdat de Ried fan Steat him earst oer it wynpark bûgje moast. Yn july hat dy ried besletten dat it wynpark der komme mei. Tsjinstanners binne bang dat de wynmûnen fûgels, flearmûzen en de wettersporters yn it paad sitte sille.
Nettsjinsteande de fertraging ferwachtet de provinsje dat de earste mûnen yn 2020 draaie sille.


description: De Friezen wiene yn de achtste finales yn it Rabobank IJmond Stadion mei 3-1 te sterk foar ODIN'59 út de tredde difyzje.

title: SC Hearrenfean yn kwartfinale beker nei muoisume winst op ODIN'59

maintext:
Nei it skoft
De besikers kamen nei it skoft goed út de klaaikeamer. Dat soarge foar inkelde kânsen foar de Friezen en úteinlik ek ta in goal. Hearrenfean kaam dêrtroch yn de 54e minuut op in foarsprong troch in hurd skot fan oanfaller Sam Lammers. Krekt nei de twadde treffer krige Hearrenfean noch twa grutte kânsen fia Vlap en Lammers, mar sy slaggen der net yn om Van Dijk te passearjen.
Mei noch goed tweintich minuten op de klok waarden de amateurs sterker. De treddedifyzjonist krige doe ek in grutte kâns, mar de ynset fan Bormann waard troch ferdigener Lucas Woudenberg fan de line ôf helle. Ek Milo Cremers wie in kertier foar tiid noch ticht by in treffer, mar syn skot gie krekt neist. Yn de 82e minút krige de ploech út Heemskerk de útlêzen mooglikheid foar de lykmakker fia in frije trap op de râne fan de sechstjin, mar Jeffrey Kleijbroek skeat heech oer de goal fan doelman Warner Hahn.


description: LDODK-oanfieder André Zwart stiet sneon nei lang blessuereleed wer yn it fjild tsjin PKC, de koprinner yn de Kuorbal League.

title: Wedstriid fan de Wike: Foarútblik op PKC-LDODK mei André Zwart

maintext: Yn de 'Wedstriid fan de wike' stiet alle wiken op Omrop Fryslân radio, telefyzje en online in bysûndere sportwedstriid sintraal. Fan kuorbal oant amateurfuotbal en fan betelle fuotbal oant shorttrack: alles komt foarby. Der wurdt yn de oanrin ekstra omtinken jûn oan de wedstriid, dy't ferkeazen is ta 'Wedstriid fan de wike'. De úteinlike grande finale, de wedstriid sels, is online te folgjen op Omropfryslan.nl en yn de Omrop-app. Somtiden live en oars as gearfetting werom te sjen.


description: De brân waard wol opskaald nei middelbrân, omdat der net genôch brânwachtlju beskikber wiene.

title: Brân yn jisketonne yn wensoarchsintrum Oerterp


title: Meardere files rûnom yn Fryslân nei ûngelokken

maintext: Op de A32 by Aldeholtwâlde wie it freedtejûn gaos. Der stie in file fan inkelde kilometers as gefolch fan in ûngelok. It ferkear fan It Hearrenfean yn 'e rjochting fan Wolvegea stie fêst, nei't fjouwer auto's op in oare auto botst wiene.


description: Yn in rapport oer personielstekoarten dat it CBS tongersdei publisearret, is goed te sjen hoe hurd Nederlânske bedriuwen op 'e syk binne nei personiel.

title: Bedriuwen yn Fryslân sykje hurd nei personiel troch florearjende ekonomy

maintext:
De Nederlânske regio mei de grutste personielstekoarten is de Zaanstreek. Dêr jout mar leafst 36 persint fan de bedriuwen oan dat se behindere wurde troch in tekoart oan personiel. Yn Flevolân binne de personielstekoarten it lytst; dêr hat mar 16 persint fan de bedriuwen it dreech mei it finen fan genôch arbeidskrêft.
COROP-regio's
It CBS sammelet dizze sifers yn alle Nederlânske COROP-regio's. Dit binne gebieten wêryn't gemeenten gearfoege wurde en dy't brûkt wurde om analyzes meitsje te kinnen fan ferskillen binnen in lân of in provinsje. Yn Fryslân binne der trije fan dy regio's: Noord-Friesland, Zuidwest-Friesland en Zuidoost-Friesland.
COROP-grinzen kinne ek gemeenten opdiele; sa is bygelyks De Fryske Marren ûnderdiel fan ferskillende COROP-gebieten. Yn dit ûndersyk is dan ek net te sjen hoe grut de problemen yn de ôfsûnderlike gemeenten binne.


description: Op 27 en 28 desimber meiswinge mei Griet, Piter, Anneke en Gurbe. De registraasje fan it Frysk Sjongers Gala.

title: Omrop TIP: swinge mei it Frysk Sjongers Gala

maintext: It Frysk Sjongers Gala, it muzykfeest dêr't it Fryske liet sintraal stiet, hat dit jier as tema 'multykultureel'. Gefoelige lieten, de echte meisjongers, âld en nij wurk yn in ferrassend jaske.


description: It giet om twa manlju, út Drylts en in doarp yn de gemeente Waadhoeke. Earder waarden der al sân fertochten oppakt.

title: Opnij oanhâldingen yn grut drugsûndersyk yn Fryslân

maintext:
It ûndersyksteam die op 20 novimber ynfallen yn njoggen wenningen yn Harns en omkriten, mar ek op Skylge en yn Mûnein. Der is beslach lein op in fjoerwapen, kontant jild, administraasje en drugs, wêrûnder ek tsientallen fleskes mei himpoalje. Dizze oalje wurdt sjoen as harddrugs, om't der in soad fan de stof THC yn sit.
In 47-jierrige haadfertochte út Harns is sûnt woansdei ûnder betingsten frijlitten. Yn syn wenning waarden in trochladen pistoal mei munysje, 7.000 XTC-pillen, kokaïne en in himpplantaazje mei mear as hûndert planten fûn. De oare fertochten binne ek frij, mar it ûndersyk giet noch hieltyd fierder.


description: It kolleezje fan boargemaster en wethâlders hawwe oerienstimming berikt mei alle partijen. Nei de simmer kin, as it goed is, de bou los.

title: Oerienstimming alle partijen oer bou nij Cambuurstadion

maintext:
Winkels Snitsertrekwei ferhúzje nei nij stadiongebiet
"De winkels fan it winkelsintrum oan de Snitsertrekweg wurde oerpleatst nei it WTC-gebiet", seit wethâlder Deinum. "De bestimming winkelsintrum is fan de 'Snitsertrekweg' ôf helle. Dat wie belangryk om dy ferpleatse te kinnen nei it WTC-gebiet. Dat is slagge. Dêr is oerienstimming oer tusken de partijen."
Deinum: "Wy hawwe sawat seis jier dwaande west mei de gebietsûntwikkkeling. Ik tink dat dit in belangrike stap is, want der is no echt útsicht op realisaasje. Wy hawwe der ôfgryslik hurd oan lûke moatten. Cambuur sels ek. Ik bin der sels net mear by as wethâlder as de earste peal slein wurdt. Om oan it begjin fan it seizoen 2021 klear wêze te kinnen, moatte wy maitiid 2020 begjinne mei de bou en dat liket allegearre te slagjen. Hielendal seker witte jo it noait, mar ik gean derfan út dat it goed komt."


description: De provinsje is frege om in finansjele bydrage foar de ûntwikkeling fan it gebiet. De oanfraach leit no by Deputearre Steaten.

title: Provinsje kin de bouplannen fan Cambuur noch fertraagje

maintext:
De bydrage fan de provinsje is nedich om de plannen finansjeel rûn te krijen. De stikken mei de oanfraach binne ôfrûne freed ferstjoerd troch de gemeente Ljouwert. De hoop is dat it provinsjaal bestjoer, Deputearre Steaten, sa gau as mooglik in beslút nimt. De stikken kinne dan nei de Steaten ta, dy't dêr dan in beslút oer nimme moatte.
De hoop by de riedsleden is dat dat bart foar de kommende Steateferkiezings yn maart. Slagget dat net, dan rinne de bouplannen fertraging op.
Riedsleden posityf oer plannen
De Ljouwerter riedsleden binne oer it gehiel sjoen ridlik posityf oer de bouplannen, al woene se witte oft de hantekens fan alle partijen no echt set wurde.
Dat wie earder dit jier in probleem, doe't ROC Friese Poort him tydlik weromluts út it bouprojekt. Neffens wethâlder Henk Deinum moat dat no goed komme. De earste en belangrykste hantekens binne al set en binnen.
'Second opinion'
Deinum sei ek dat der wurke wurdt oan in 'second opinion' fan it hiele plan. Dan wurdt besjoen oft der saken ferjitten binne.
Ek út de Skriuwersbuert, dat is de wyk njonken it WTC Expo, is in second opinion oanfrege. It wykpanel wol in ekstern buro neirekkenje litte oft de ferwachtingen fan de gemeente oer ljocht- en lûdsoerlêst kloppe.


description: It giet om in twangsom dy't oprinne kin nei 10.000 euro.

title: De Prikkedaam besiket by Raad van State fan twangsom ôf te kommen

maintext:
De crossferiening moat dêr yntusken 2.000 euro fan betelje, omdat omjouwingstsjinst Fumo konstatearre hat dat der op de baan mear leven makke is as tastien is. De Prikkedaam fynt dat der net goed metten is. De Fumo soe op it ferkearde plak stien hawwe en dat soe ynfloed hân hawwe op it resultaat. De gemeente seit just dat der wol goed metten is.
In pear yn de buert fan de crossbaan fiert al jierren prosedueres tsjin de Prikkeaam. It stel stapte earder dizze wike ek al nei de Raad van State, omdat de gemeente noch gjin bestimmingsplan makke hat foar it crossterrein.
De útspraken yn beide saken folgje oer in pear wiken.


description: It slachtoffer wie op de boppeferdjipping en is mei in ljedder nei ûnderen helle en oerdroegen oan ambulânsepersoniel.

title: Brânwacht hellet man út wenning fol reek yn Appelskea

maintext:
De brânwacht wie oproppen omdat de ûnderferdjipping fan it hûs fol reek stie. Dat komt nei alle gedachten troch in kryststikje dat yn brân flein wie. It brantsje wie lyts, mar dêr kaam dus wol in soad reek by frij.
Omdat der in persoan yn it hûs wie waard opskaald nei in middelbrân. De stichting Salvage is oproppen om te helpen by it ôfhanneljen fan de skea.


description: VVOG wie eins de hiele wedstriid de boppelizzende ploech, mar pas nei 80 minuten foel de 2-1.

title: ONS Snits ferliest útwedstriid fan VVOG yn de lêste tsien minuten

maintext: ONS Snits hat yn de tredde difyzje fan it amateurfuotbal trije punten lizze litten yn Hurderwyk. Tsjin VVOG waard it 2-1. It earste doelpunt wie fan Rihairo Meulens fan VVOG.


title: Basketbalcoach Erik Braal ko-kommintator Wedstriid fan de wike

maintext:
Braal wie coach fan Aris tusken 2011 en 2013 en helle yn it lêste seizoen tsjin alle ferwachtings yn de finale. De lêste trije jier waard er lânskampioen mei Donar en wie er suksesfol yn Europa.
Aris-Leiden is in duel tusken de nûmer 6 en de nûmer 3. Leiden is mei dêrtroch de favoryt. De wedstriid is live te folgjen op www.omropfryslan.nl en fia de app. Kommintator is Roelof de Vries.


description: Eltsenien kin in akwadukt as in saneamd keunstwurk dêr't it wetter oer in dyk hinne rint, mar by it Easterskar rinne der twa fearten oer inoar hinne.

title: Nij natuerakwadukt oanlein by Easterskar

maintext: By natuer- en sompegebiet it Easterskar fan it Fryske Gea wurdt in spesjaal akwadukt oanlein: in natuerakwadukt. Yn plak fan dat in feart en in dyk inoar kruse, sa as by in 'normaal' akwadukt, kruse by dit akwadukt twa fearten inoar.


description: Bouwer Benno Post út Drachten hat der trije moanne mei dwaande west.

title: Neiboud kariljon Drachten yn miniatuer yn museum te sjen

maintext:
It kariljon is net it iennige Fryske yn it museum. It planetarium yn it lyts, de Ljouwerter Waach, in rychje huzen yn Dokkum en in Fryske pleats binne dêr ek te sjen. De Waach fan Ljouwert hat Post ek neiboud. Dy wie dreger te meitsjen as it kariljon, fertelt Post.
Post hat it kariljon yn Drachten earst opmetten en op skaal globaal neiboud. Foar de miniatuerútfiering hat er gebrûk makke fan normaal lego yn kombinaasje mei technysk lego. Alle blokjes moasten ek de goede kleur hawwe, want fervjen is der net by. Post hat der trije moanne mei dwaande west.
"Heel vaak in elkaar gezet, weer uit elkaar gehaald en uiteindelijk is dit het resultaat geworden."


description: De gemeenten ha harren begrutting net op oarder en moatte besunigje.

title: Provinsje hâldt sinteraasje Achtkarspelen en Tytsjerksteradiel yn de gaten

maintext:
Achtkarspelen en Tytsjerksteradiel ha beide in tekoart yn it sosjaal domein. Dat is de soarch en it wolwêzen, dêr't gemeenten ferantwurdlik foar binne. Beide gemeenten moatte besunigje. De provinsje hâldt ekstra petearen mei de beide gemeenten en sjocht ek mei by it opstellen fan finansjele plannen, lykas de begrutting foar 2020.
Provinsje hâldt ek Ljouwert en Noardeast-Fryslân yn de gaten
De provinsje folget ek hoe't it giet mei de besunigingen dy't de gemeente Ljouwert trochfiere moat. Dy hie deselde problemen as Achtkarspelen en Tytsjerksteradiel. Ljouwert hat in hiel pakket oan besunigingsmaatregels betocht, dy moatte har beslach noch krije.
De nije gemeente Noardeast-Fryslân kin der ek op rekkenje dat de provinsje dêr de finânsjes yn de gaten hâldt. Troch de weryndieling hie de fúzjegemeente syn begrutting net op 'e tiid klear. Yn sa'n gefal is it gebrûk dat in gemeente ûnder tafersjoch fan de provinsje komt.


description: Zeinstra is woansdei grinsrjochter by de wedstriid tusken Sjachtar Donetsk en Olympique Lyon. Hy assistearret skiedsrjochter Björn Kuipers.

title: Erwin Zeinstra nei Oekraïne foar Champions League-duel

maintext:
It duel yn groep F wurdt yn ferbân mei oanhâldende ûnrêst yn East-Oekraïne spile yn de haadstêd Kiev. Beide ploegen kinne noch trochgean nei de achtste finales fan it toernoai.
Zeinstra foarmet mei kollega-assistent Sander van Roekel en Björn Kuipers in fêst team. It is net foar it earst dat it team aktyf is yn de Champions League. Ek hie it team yn 2014 de lieding oer de finale fan it toernoai.
Noch gjin Europeesk pensjoen
Foarige wike waard al bekend dat Zeinstra mooglik noch in ynternasjonaal eintoernoai meimeitsje sil. Syn team is frege om yn elts gefal oant it EK fan 2020 ynternasjonaal aktyf te bliuwen.
Jan de Vries
Ek Gytsjerker assistint-skiedsrjochter Jan de Vries is dizze wike aktyf yn Europa. Hy reizget ôf nei it Frânske Rennes om skiedsrjochter Serdar Gözübüyük tongersdei te assistearjen by de Europa League-wedstriid tusken Stade Rennes en FC Astana.


title: Selstraf Ravenswâldster (51) foar mishanneling; soan krijt wurkstraf

maintext: In 51-jierrige man út Ravenswâld is tongersdei troch de rjochtbank yn Ljouwert feroardiele foar bedriging en mishanneling. Hy krige in finzenisstraf fan 110 dagen, plus 110 dagen ûnder betingst. De man hie it 17-jierrige slachtoffer yn augustus dit jier op in feestje mishannele. De opleine straf wie itselde as it foararrest dêr't de man yn sitten hat.


description: It fjild op Sportpark Skoatterwâld is troch de rein ôfkard. Dêrtroch giet de wedstriid tsjin PEC Zwolle net troch.

title: Fjild op Skoatterwâld ôfkard: froulju SC Hearrenfean net yn aksje

maintext: It is noch net krekt dúdlik wannear't de wedstriid ynhelle wurdt. De wedstriid tusken SC Hearrenfean en PEC Zwolle is wol in wichtich duel. Hearrenfean stiet sechde en Zwolle sânde.


description: It giet om in kandeler - yn de foarm fan de Davidsstjer - dy't brûkt wurdt foar it Joadske Chanoekafeest.

title: Grutte Joadske kandeler komt op it Ljouwerter Wilhelminaplein

maintext:
Om 19:00 oere moandeitejûn wurde de earste twa kearzen oanstutsen troch kommissaris fan de Kening Arno Brok en troch opperrabbyn Binyomin Jacobs. Sy sille dêrfoar yn in bakje omheech takele wurde. Tongersdei wurdt de kandeler fuorthelle om plak te meitsjen foar de freedsmerk.
Trije ûndernimmers hawwe harren bot ynset foar de komst fan de kandeler, Klaas Zijlstra, Germ van der Schaaf en Arjen Lont. Sy binne kristlike ûndernimmers en fiele harren bot ferbûn mei it Joadske folk. Sy fine it moai dat de kandeler yn it Kulturele Haadstêdjier yn Ljouwert komt.
Earder hat de grutte kandeler, dy't yn Fryslân makke is, ek al oare plakken yn Nederlân oan dien. It doel is dat de kandeler aanst op in fêste lokaasje yn Israël komt.


description: Mei dy sinten kin de saneamde Waadaginda trochgean oant juny 2022.

title: 1,7 miljoen om it Waad as wrâlderfgoed te behâlden

maintext:
Deputearre Klaas Kielstra is der wiis mei. "Sa kinne we in ferfolch jaan oan de Waadaginda 2.0 om mei Dútslân en Denemarken de stap nei duorsumer rekreaasje en toerisme te meitsjen." Doel is boppedat om it toeristeseizoen te ferlingjen fan maart nei novimber, om de toeristen sa mear oer it jier te sprieden.
De ôfrûne trije jier binne der al miljoenen ynvestearre yn it Waadgebied, om it te bewarjen foar de takomst. Dêrby wie ûnder oare omtinken foar duorsum toerisme en it ferbetterjen fan de kennis oer it wrâlderfgoed. "Ien resultaat fan de lêste jierren is dat der in bettere gearwurking is en dat der no mear ferbining is tusken ekology en ekonomy."
Net allinnich oerheden, mar ek ûndernimmers en it ûnderwiis út it Waadgebiet yn Nederlân en Dútslân wurde stimulearre om gear te wurkjen. Dat dogge se mei bygelyks oanbiedingen en rûten dy't it ferhaal fan it Waad 'libjend' meitsje.
Minsken en partijen by elkoar bringe
De Waadaginda wurdt dit jier offisjeel ôfsletten. It belangrykste doel wie om minsken en partijen by elkoar te bringen dy't op en om it Waadgebiet aktyf binne. De gearwurking hat ûnder oare in grutte kampanje opsmiten dy't it gebiet as Wrâlderfguod oan toeristen oanpriizget. Dat koste seis miljoen euro.
Alle jierren is der no in saneamde dei fan it Waad. It idee dêrfoar kaam út Dútslân, mar dêr waard it folle lytsskaliger oppakt.


description: De gemeente dielt se út by syn ôfskied, omdat Kollumerlân opgiet yn de fúzjegemeente Noardeast-Fryslân

title: Doarpen Kollumerlân krije bankje kado

maintext: Alle doarpen yn gemeente Kollumerlân c.a. krije in bankje fan de gemeente. It is in kadoke by wize fan ôfskied omdat de gemeente ophâldt te bestean.


description: It monumintale gebou oan de Marktstraat foldocht folslein net oan de hjoeddeistige easken op it mêd fan duorsumens.

title: Stedhûs Snits wurdt foar mear as in heal miljoen euro ferboud

maintext: Benammen de isolaasje is net op oarder. In diel fan it gebou wurdt yn de wintermoannen hiel kâld, trochdat it bot siicht. Foaral op de keamer fan de boargemaster is dat it gefal. De oarsaak dêrfan is dat de monumintale foardoar net goed slút. Doel is om it gebou sa te isolearjen dat it enerzjyneutraal wurdt.


description: De bus hie himsels tongersdeitemoarn fêstriden ûnder in fiadukt yn de Rients Koopmanstrjitte.

title: Problemen troch bus mei gasflessen yn Frjentsjer binne foarby

maintext:
Troch de klap foelen in tal grutte gasflessen fan it dak fan de bus. Omdat der dêrtroch ûntploffingsgefaar wie, waard de omjouwing ôfset troch de brânwacht. Dy brânwacht hat de gasflessen kontrolearre leechrinne litten.
Dêrnei binne se, krekt as de bus, ophelle troch ferfiersmaatskippij Arriva. It fiadukt is dêrnei wer frijjûn.
Yn de bus sieten gjin passazjiers, de sjauffeur rekke net ferwûne. Dy sjauffeur hat him nei alle gedachten fersint yn de rûte.


title: Fysioterapeuten yn Ljouwert komme yn aksje tsjin guon fersekerders

maintext: Fysiotherapie Leeuwarden, in groep terapeuten, wol foar takom jier gjin kontrakt ôfslute mei in tal soarchfersekerders. De fysioterapeuten binne it net iens mei it belied fan soarchfersekerders. In eask fan de soarchfersekerders is dat de fysioterapeut mar in beheind tal behannelingen oan in klacht besteegje mei. Dêr binne de fysioterapeuten it net mei iens.


description: Wüst ried in tiid fan 1.14.86. Earder dit wykein wie de reedrydster fan It Hearrenfean ek al de rapste op de 1500 meter.

title: Wüst wint ek NK-goud op 1000 meter, sulver foar Antoinette de Jong

maintext:
Smit net nei EK sprint
Nederlânsk kampioene op de 500 meter, Janine Smit, ried in nij persoanlik rekôr (1.16.39), mar sil dochs in bytsje teloarsteld weromsjen op de 1000 meter. De 27-jierrige reedrydster fan It Hearrenfean hope har te pleatsten foar it EK sprint yn it Italiaanske Collalbo, mar sy einige yn it kombinaasjeklassemint oer de 500 en 1000 meter op it fjirde plak. Allinnich de top-trije fan dat klassemint mei nei it sprinttoernoai. Letitia de Jong, Jutta Leerdam en Sanneke de Neeling hawwe harren wol pleatst.


description: It kabinet wol mei de ynvestearing de begrutting omheech bringe nei it nivo sa as ôfpraat is yn de NAVO.

title: Kabinet ynvestearret yn definsje mei oanskaf fyftjin nije F-35's

maintext: It kabinet wol fyftjin ekstra F-35's (JSF) gefjochtsfleantugen keapje. It stiet yn in brief rjochte oan de NAVO. Minister Ank Bijleveld skriuwt dat it kabinet fan doel is om takom jier ekstra yn Definsje te ynvestearjen.


title: Mear greidefûgels yn reservaten fan Natuurmonumenten

maintext:
Dêrneist wiene der noch hûnderten briedgefallen fan oare fûgelsoarten. It giet dan om de greidefûgelgebieten Skrok, Skrins, de Lionspolder, de Filenspolder en it Hegewiersterfjild.
Mei de ljip gong it dúdlik minder; it oantal briedgefallen gong omleech fan 327 nei 291. Dat kaam foaral troch rôfdieren, al gong it yn it Hegewiersterfjild noch wol opfallend goed. Mooglik kaam dat trochdat der noch hiel lang guozzen sieten.
De skries die it goed mei 74 ekstra briedpearen neffens 2017. Opfallend is dat yn natuergebiet Skrok by Easterein in hiel behoarlik oantal briedgefallen realisearre is, wylst yn it gebiet ek in spantsje brune hoanskrobbers briede.


description: Snein sei Kramer noch dat er twivele oft er meidwaan soe, omdat er noch te bot lêst fan 'e rêch hie.

title: Sven Kramer rydt de 5000 meter op It Hearrenfean

maintext:
In moanne lyn kaam Kramer earder werom út Japan nei in min earste wrâldbekerwykein. Sûnt dy tiid wurket er oan syn rentree, al hat er noch net in soad op it iis stien. De rider fan Team Jumbo hie foarich seizoen ek al lêst fan 'e rêch. No rjochtet er him benammen op it NK ôfstannen dat ein desimber ferriden wurdt.
De 5000 meter is takom snein. Njonken Kramer komme ek de Friezen Jorrit Bergsma, Douwe de Vries, Antoinette de Jong, Ireen Wüst, Letitia de Jong, Janine Smit en Reina Anema yn aksje op It Hearrenfean.


description: Yn alle trije perioaden wie de ploech fan It Hearrenfean de sterkste. Tony Demelinne wie de topskoarder fan de jûn.

title: Tony Demelinne soarget foar grutte winst foar UNIS Flyers tsjin Amsterdam Tigers

maintext:
De wedstriid sette fuort knallend útein. Maarten Brekelmans fan de tsjinstanner skeat de puck fuortendaliks al yn it doel en brocht de Tigers op in foarstân fan 0-1. De Feansters joegen lykwols gau fan replyk. It wie oardel minút letter Tony Demelinne dy't de 1-1 makke. In kertier yn wedstriid helle Trevor Hunt út fan de blauwe line ôf, wêrtroch't de puck it goal yn sweve. Mei 2-1 tuskenstân giene sochten beide ploegen de klaaikeamers op.
Twadde perioade
It wie Demelinne dy't de twadde perioade iepene. Hy skeat syn twadde doelpunt fan de jûn. In pear sekonden letter wie it syn ploechmaat Ronald Wurm dy't de 4-1 makke. Pas tsjin de ein fan de twadde perioade waard der wer skoard. Troch Bezak dizze kear: 5-1.
Tredde perioade
Ek yn de tredde perioade liken de Feansters de sterkste. It wie Demelinne dy't yn de 50ste minút de 6-1 makke en koart dêrnei de 7-1. Krekt foar de ein fan de wedstriid slagge Jasper Nordemann der noch yn om de 8-1 te meitsjen.


description: De helporganisaasje hat harren holpen yn it proses tsjin de man, mar stipet harren ek by in bettere takomst.

title: Slachtoffers bernemisbrûk troch Fryske psychiater krije help fan Terre des Hommes

maintext:
De psychiater waard moandei feroardiele ta sân jier selstraf. De 66-jierrige man moat beide slachtoffers ek in skeafergoeding betelje. De jonges binne troch Terre des Hommes juridysk bystien yn it proses tsjin de man út Makkingea. Ek betellet de organisaasje harren skoaljild, sadat se ûnderwiis folgje kinne
Ien fan de twa jonges giet trije kear yn de wike nei in sintrum dêr't er lotgenoaten moetsje kin. Dat sintrum is fan in partnerorganisaasje fan Terre des Hommes. Syn famylje krijt itenspakketten, omdat se te earm binne om sels iten te keapjen.


description: Anouska Koster makket op 1 jannewaris de oerstap nei it Deenske Team Virtu. Koster stiet no noch ûnder kontrakt by WaowDeals Pro Cycling.

title: Hurdfytster Anouska Koster fynt nije ploech yn Denemarken

maintext:
Koster sjocht út nei it nije aventoer. "Mijn gevoel met dit team is heel goed. De ploeg is internationaal getint en dat trekt me ook aan, vooral omdat ik tot dusver altijd in een Nederlandse omgeving heb gewerkt", seit se op har webside.
De Nederlânsk kampioene fan 2016 sil by har nije ploech in fergelykber programma ride as dit jier. Yn 2018 levere dat ein july ûnder mear in oerwinning op yn de Profronde fan Surhústerfean.


description: It wethâlderskip is net wat hy derfan ferwachte hie: "Spitigernôch moat ik konkludearje dat dizze jas my net goed past."

title: Wethâlder Rommert Dijk fan Tytsjerksteradiel hâldt op

maintext:
Rommert Dijk waard nei de gemeenteriedsferkiezingen fan dit jier wethâlder foar de FNP. Hy hat ûnder oare finânsjes, ferkear en ferfier en plattelânsfernijing yn portefúlje. Dêrfoar wie er riedslid yn Tytsjerksteradiel.
De rest fan it kolleezje fynt it spitich dat Dijk ophâldt. "Rommert is altyd oprjocht belutsen by de gemeente. Wy fine it spitich dat hy ús team ferlitte sil, mar wy respektearje syn beslút", seit boargemaster Jeroen Gebben.


description: Harkemase Boys spile mei 2-2 gelyk tsjin DVS'33, ONS ferliest fan SteDoCo mei 3-1. Yn de haadklasse B wûn Bûtenpost mei 1-0 fan Putten.

title: Punt foar Harkemase Boys, winst foar Bûtenpost en ferlies foar ONS

maintext:
Fiif minuten nei it skoft kamen de Boys op foarsprong. It wie spits Robert Stelpstra dy't syn alfde goal fan it seizoen makke en dêrmei de skoare op 2-1 brocht. Dêrnei waard it wat minder gesellich op de Bosk. Noureddine Boutzamar krige giel nei't hy lulk waard op Hollart fan DVS. Dyselde Hollart skopte in pear minuten dêrnei Boutzamar ûnderút. Ek hy krige in giele kaart, en in oprin wie it gefolch.
Doe't elkenien de trije punten al telde foar Harkemase Boys, wie it dochs noch DVS dat in punt oer it fjoer sleepte. Berry Powel kopte in foarset fan Van Santen binnen foar de 2-2.


description: De trijefâldich olympysk kampioen op de 5000 meter kaam ta in tiid fan 6.10.61. Bersma einige op it fiifde plak mei 6.12.16.

title: Brûnzen medalje foar Kramer by rentree yn wrâldbeker

maintext: Sven Kramer hat snein yn Thialf by syn rentree yn it wrâldbekersirkwy in brûnzen medalje pakt op de 5.000 meter. De trijefâldich olympysk kampioen op dy ôfstân ried in hiel sterke race en kaam úteinlik ta in tiid fan 6.10.61. De gouden medalje gong nei Danila Semerikov út Ruslân. Hy ried in nij baanrekôr fan 6.08.96. It sulver wie mei in tiid fan 6.09.82 foar Patrick Roest.


description: It giet om de Jumbo oan de Stasjonswei. De brânwacht docht mjittingen yn de supermerk.

title: Supermerk yn Drachten ûntromme om gaslek

maintext: It personiel dat oan it wurk wie, stiet no efter it pân. De brânwacht docht mjittingen yn de supermerk.


description: Eigeners Dolf en Trijntje Dijkstra binne 83 jier en "de bern hawwe der gjin belang by."

title: Museum Ald Slot Wergea 'mei pine yn it hert' yn de ferkeap

maintext:
Learprojekt foar de ambachtsskoalle
Doe't de Dijkstra's it hûs 35 jier ferlyn kochten, wie it net de bedoeling der in museum fan te meitsjen. "It hûs rêde en de jonges wat leare wie de bedoeling", seit Trijntje Dijkstra. "Ik wie learaar op de ambachtskoalle", fertelt Dolf Dijkstra. "It wie neat oars as ynterieurkes tekenje en sa. Dêr leare se gjin bal fan. Oft ik dan gjin bettere ideeën hie. Jawol, sei ik. Doe haw ik der in projekt foar de ambachtsskoalle fan makke. Alle wiken kamen de jonges hjir om praktyklessen te krijen."
"Alles wat hjir stiet, hawwe wy sammele", ferfolget Trijntje. "We hawwe ek in soad guod krige, want de minsken wisten ús wol te finen. No moatte wy it opromje. Wat en hoe, dat witte wy noch net. Dat hinget fan de keaper of de nije behearder ôf."


description: De tekener hie gjin opwekkend boadskip foar it publyk. "Vroeger had je stripbladen met meer dan 500.000 lezers. Daar is nu niets meer van over."

title: Jean-Marc van Tol: "Je kunt tegenwoordig beter dichter zijn dan striptekenaar"

maintext:
Nettsjinsteande kin Jean-Marc van Tol wol fan it tekenjen libje. Hy makket mei John Reid en Bastiaan Geleijnse, de cartoonrige Fokke en Sukke, mei yn de haadrollen in kanarje en in ein, dy't yn ferskate deiblêden en tydskriften ferskine.
Van Tol dielde mei presintator Jacco de Boer hoe't der alle dagen wer in cartoon ta stân komme kin. It binne benammen serieuze saken dy't oanlieding jouwe ta humoristyske situaasjes. Ek hurde grappen wurde dêrby net út de wei gean en Van Tol wurdt troch syn útjouwer gjin beheiningen oplein. Hy hie wolris in grap oer Spinoza út eigen beweging sensurearre. Dy hat er ferfongen troch in grap oer Eisenga, omdat er sa'n soad bewûndering foar him hie. "Want we moeten juist bewondering voor Eisinga hebben. Die heeft echt geweldig werk verricht en verdient geen flauwe grapjes."
Asing Walthaus
Hilarysk wie de bydrage fan LC-sjoernalist Asing Walthaus. Hy hie spesjaal foar IepenUP Live inkelde cartoons fan Fokke en Sukke oerset yn it Frysk. Fryslân is gauris oanlieding ta grappen, sa sei Van Tol. Sa gie de Fokke en Sukke dy't woansdei yn de NRC publisearre wie oer, jawol, it wurd fan it jier: Blokkeerfries.
Wiidweidich waard der woansdeitejûn ek stilstien by it boek dat Van Tol, dy't oarspronklik histoarysk letterkundige is, skreaun hat oer Cornelis Musch, in tiidgenoat fan Johan en Cornelis de Witt. Hy hat it boek opdroegen oan prinses Amalia, dochter fan kening Willem Alexander en keninginne Máxima.
Kening
Van Tol hat by de kening yn de klasse sitten en hat dêrtroch letter noch in pear kear kontakt mei him hân. By ien fan dy gelegenheden hat de kening Van Tol tafertroud dat hy ek mei syn memoires dwaande is en dat dat boek sûnder mis op de Nederlânske merk ferskine sil.


description: Mei de provinsje sjogge se nei hoe't se lânskipseleminten meitsje kinne yn de omkriten fan de dyk tusken Dokkum en Nyegea.

title: 60 grûneigeners wolle meihelpe oan lânskipsherstel by Sintrale As

maintext:
Fertraging by gebietsûntwikkeling
Earder joech de PvdA yn de Provinsjale Steaten oan dat se har soargen meitsje oer de fertraging by de gebietsûntwikkeling yn de Sintrale As. Neffens har is der grutte fertraging, te min jild en binne der kapasiteitsproblemen by amtners. Deputearre Johannes Kramer erkent de problemen, mar hy tinkt wol dat de gebietsûntwikkeling yn 2019 sa goed as klear is.
By de gebietsûntwikkeling om de Sintrale As hinne binne oant no ta ûnder mear fyts-, kuier- en ruterpaden oanlein. Ek is natuer oanlein, lykas de foar de regio kenmerkjende ikesingels.


description: Yn ferbân mei de krystborrels hâldt de plysje Ljouwert rûnom yn de stêd drankkontrôles. Seis minsken moasten mei nei it buro.

title: Drankkontrôles plysje Ljouwert yn ferbân mei krystborrels

maintext: Seis automobilisten moasten mei nei it buro foar in twadde test. Twa fan harren hiene safolle drank op, dat se it rydbewiis ynleverje moasten. Ien fan de oanhâlden bestjoerders hie gelok: út de test yn it plysjeburo die bliken dat hy krekt te min drank hân hie om in proses-ferbaal te krijen. De plysje warskôget dat se mei de kommende feestdagen ekstra drank- en drugskontrôles hâlde sille.


description: It giet om Groovy Tosti fan It Hearrenfean op 30 en it Ljouwerter King Kong Records op 32.

title: Twa Fryske finylsaken hearre lanlik by de bêsten fan dit jier

maintext:
Groovy Tosti is de heechste nijkommer yn de list. Ynwenners fan It Hearrenfean binne neffens de kommentaren by de list bliid dat der wer ris finyl kocht wurde kin. De opstellers fan de list priizgje de kombinaasje fan de ambiânse en it harkjen nei muzyk op vinyl. Boppedat is de service goed. "Eerst even een tosti nemen en dan lekker sneupen tussen de lp's. Een aanwinst voor het Noorden."
Twa plakken ûnder Groovy Tosti stiet dus King Kong Records út Ljouwert. Dy binne goed tweintich plakken klommen, want ferline jier stie de saak noch op 53. "Altijd kundig commentaar bij vragen en geen poeha. Gewoon voeten op de grond", stiet by it oardiel.


description: De kop fan de Jouster toer is ta oan ûnderhâld, mar om dat te dwaan moat it gefaarte nei ûnderen helle wurde.

title: Bûnte kjifkrobbe hellet Jouster toer nei ûnderen

maintext: In pear wiken lyn wie der ek al in stik fan de toer helle, mar it wichtichste en swierste stik waard tongersdei fuorthelle. It houtwurk yn de lantearne is bot oantaaste troch de bûnte kjifkrobbe. Dêrnjonken hat der yn it ferline lekkaazje west dy't foar skea soarge hat. Mûnebouwers Hugo Landman en Rein van der Wal sille de kommende wiken besykje de skea te herstellen, mar dat koe net op de toer sels. De kop moast oerbrocht wurde nei in spesjaal wurkplak yn Snits.


description: Neffens de sifers fan it CBS geane de omsetten fan bedriuwen yn de enerzjybrânzje omleech yn Noard-Nederlân, mar omheech yn Fryslân.

title: Netto-omsetten fan bedriuwen yn Noard-Nederlân geane omheech

maintext:
Allinne yn de bedriuwstak enerzjyfoarsjenning binne de omsetten yn Noard-Nederlân yn it gehiel ôfnaam. Oan Fryslân leit dat net. Yn ús provinsje is de netto-omset yn de enerzjyfoarsjenning tusken 2016 en 2017 mei 50 prosint tanaam. Yn hiel Noard-Nederlân is de totale netto-omset yn dizze brânzje mei 12 prosint ôfnaam.
Dit binne opfallende sifers omdat krekt Noard-Nederlân him op de kaart sette wol mei de transysje nei griene enerzjy en benammen yn de provinsje Grinslân grutte produsinten fan sawol ierdgas as stroom sitte.


description: In groep fan sa'n 30 manlju begûn mei iten te smiten en yntimidearre it persoaniel. De plysje brûkt kamerabylden om de dieders te finen.

title: Plysje brûkt wapenstok by rebûlje yn McDonald's De Jouwer

maintext:
Doe't de groep lang om let bûten stie, moast de plysje de wapenstok brûke om de groep yn de bus te krijen. Mei help fan kamerabylden fan de McDonald's sil de plysje besykje de dieders te finen om sa de skea te ferheljen op de fernielers. "Der komt noch in flink sturtsje oan dizze saak", lit plysjewurdfierder Anne van der Meer witte. "Der is al ien dieder oanhâlden. De measte manlju komme út Sint Nyk."
Bot skrokken
It wie neffens de bedriuwslieder fan de McDonald's foar it earst yn 26 jier dat it yn de lokaasje op De Jouwer sa út de hân rûn. De bedriuwslieder hat snein mei syn meiwurkers praat en oanjefte by de plysje dien. Guon meiwurkers wiene bot skrokken fan it yntimidearjende gedrach fan de dronken manlju.


description: It stik TITUS sil fan maaie ôf spile wurde yn de Bonifatiuskapel yn Dokkum. De musical besjongt it libben fan Titus Brandsma.

title: Musical oer Titus Brandsma

maintext: Der komt takom jier in musical oer it libben fan Titus Brandsma. It teaterspektakelstik TITUS sil fan maaie ôf spile wurde yn de Bonifatiuskapel yn Dokkum. De musical besjongt it libben fan Titus Brandsma (1881-1942), fan boeresoan oant kleasterling, sjoernalist en professor.


description: "Hoe sille we de holocaust neame yn 2019", freget skriuwer Ferdinand de Jong him ôf.

title: Kollum: "Holocaust"

maintext:
Sa liket it dat we ôfrekkenje wolle mei de swarte siden yn de skiednis. Dizze dominy Theile wol eins dat we it wurd slaaf net wer werom fine yn in nije fertaling fan de Bibel. Hy preket foar in soad Surinaamske minsken en wit hoe grut it trauma is dat dy mei harren meitille as it om slavernij giet. Dus is de oplossing om it wurd mar te ferfangen troch knecht of dienaar, sa stelt Theile.
It is om gek fan te wurden. In slaaf wie no net echt te fergelykjen mei in knecht of wol feint. In slaaf wie in liifeigene. Immen dy't eigendom wie fan de persoan dy't foar him as har betelle hie. Ja, dat is in traumatysk ferline. Freeslik. Mar neffens my totaal gjin reden om it wurd dan mar fuort te heljen en dêrmei yn de Bibel de hjoeddeistige moraal te folgjen. De moraal fan alles mar ferjitte of sêfter klinke litte wat ferkeard wie en dêrmei in skyngefoel fan 'alles is goed' te kreëarjen. Wat in flauwekul.
De skiednis sit stikfol mei swarte siden. En ek yn 2018 binne der wer siden fol swarte saken bard dy't we nea ferjitte moatte. Sterker, it is ús plicht om dy saken te ûnthâlden en te betinken. Om der learing út te lûken en om te foarkommen dat yn ús wrâld dêr't we no yn libje dat wer barre sil. Slavernij is ien fan de saken dêr't we eins alle jierren wiidweidich by stilstean moatte soenen. Om te betinken wat der mis gien is en derfan bewust te wêzen dat it barre kin en dus troch der omtinken oan te jaan alle kearen wer ús ynprintsje moatte dat we dy side net werhelje wolle.
It kollektive opleine ferjitte of sêfter klinke litte wolle wat ferkeard wie yn ús skiednis, draacht by oan in ferearming fan ús mienskip, krekt it omkearde fan wat dominy Theile tinkt dat it bringe sil. It strúsfûgelgedrach fan de minsken dy't alles mar ferjitte of sêfter klinke litte wolle en dêrmei miene dat it net bard is of minder sear docht, is skealik, dom en gefaarlik. Dus ja, it is freeslik wat de Surinaamske foarâlden meimakke ha. Dus ja, we moatte mei alle middels dy't we ha, foarkomme dat soks nochris barre sil. Mar net troch it dea te swijen, mar krekt troch it alle kearen wer te beneamen. En ja, dat docht alle kearen wer sear. En nee, sa reitsje we der nea ôf. Mar dat kin (en mei) ek net, omdat it ús oerkaam is. Dus sille we der allegearre mei libje moatte.
Eins soe ik dêr noch in stap fierder yn gean wolle. It gedrach fan dominy Theile makket my kiezzich. It is in oanset ta in wrâld wêryn't we alle kwea dat ea bard is mar ferjitte, omdat it sear docht. Dusss, en de holocaust dan mar net mear yn dizze foarm betinke, hear Theile? Omdat it sa sear docht by de neibesteanden? Of wolle je dêr foar it gemak ek mar in oare namme oan jaan? Omdat it dan wat minder sear docht?
De wrâld hat in skiednis. Dêrfan is in grut part net sa fraai. It is sa as it is. Dat we it nea ferjitte meie.
In goed 2019 tawinske.


description: De earste helte spilen de Feansters abominabel, mar yn de twadde helte gienen se mei man en macht op syk nei treffers.

title: SC Hearrenfean kin grutte efterstân by it skoft tsjin Utrecht net mear goedmeitsje

maintext:
Nei in betide goal fan Emil Bergström foar FC Utrecht yn 14de minút bepaalde de besykjende ploech de wedstriid yn it Abe Lenstrastadion. Binnen in healoere waard it 0-2 troch in goal fan Gyrano Kerk, dy't Kik Pierie útspile en de bal ûnder keeper Warner Hahn trochskeat.
Flak foar rêst, yn de blessueretiid, skoarde FC Utrecht opnij: mei in hurde knal ferraste Oussama Tannane keeper Hahn yn de koarte hoeke. Krekt as by de twadde goal seach Hahn der net goed út.
Op alle kanten tekoart
By de Feansters ûntbruts de opbou fan achteren wei; se kamen yn de earste helte amper foar de goal. De ploech fan Olde Riekerink wie wol op syk nei de oansluting, mar aksjes fan Sam Lammers en Arber Zeneli waarden net gefaarlik. Allinnich Mitchell van Bergen kaam nei in moaie aksje ta in sjitkâns, mar dy gie oer.
Utrecht wie 'heer en meester' yn de earste helte. By de Friezen wie de ferdigening matich, waard it middenfjild oerrûn en stienen de oanfallers op in eilantsje. SC Hearrenfean skeat op alle kanten tekoart.
Nei de tee
Nei it skoft koe SC Hearrenfean lang om let wat werom dwaan. Yn de 69ste minút skeat Michel Vlap heech yn de goal. Al frij gau dêrnei, yn de 75ste minút, koe ynfaller Pelle van Amersfoort de bal út in corner fan Arber Zeneli achter keeper David Jensen koppe.


description: De man út Frjentsjer hie hast fjouwer ton oan pgb-jild opstrutsen. As finansjeel adviseur hie er it jild achteroerdrukt.

title: Finansjeel adviseur krijt selstraf foar it stellen fan pgb-jild

maintext:
It Iepenbier Ministearje easke in taakstraf fan 240 oeren. De rjochter fûn dy straf gjin rjocht dwaan oan de earnst fan de saak. Om foar te kommen dat de man wer sokke misstappen makket, krijt er in healjier sel en ek noch in healjier ûnder betingst.
De man behearde it pgb-jild fan minsken dy't dêr sels net ta by steat wiene. Sy makken it jild, dat bestimd wie foar it ynkeapjen fan soarch, oer op de rekken fan de finansjeel adviseur.
De rjochter seit dat de man it fertrouwen fan kwetsbere minsken misbrûkt hat.


description: De earste twa sets gienen sûnder al te grutte problemen nei de ploech fan Paul Oosterhof: twa kear 25-17. De tredde set einige yn 26-24.

title: VC Snits wint sûnder setferlies fan Apollo


description: In grutte flam by in tankstasjon lâns de A32 soarge foar in soad telefoantsjes fan ferûntrêste automobilisten nei de meldkeamer.

title: Meldkeamer oerspield mei telefoantsjes nei ôffakkeljen gas by tankstasjon A32

maintext:
Foar wa't der lâns ried, wie it krekt as wie der brân by it tankstasjon. Fanwege alle reaksjes pleatste de meldkeamer in berjocht op Twitter.
It komt faker foar dat tankstasjons gas ôffakkelje. By it skjinmeitjse fan de lpg-tanks, wurde de restanten gas út de tanks opbrând.


description: Zwier Kroese, direkteur fan it Jopie Huisman Museum jout takom wike nei 8 jier it stokje oer oan syn opfolger Peter Miedema. Mar hoe sjocht Kroese werom op

title: Jopie Huisman Museum yn Warkum krijt nije direkteur; hoe sjocht ôfgeande direkteur werom?

maintext:
Syn opfolger is Peter Miedema, in ûndernimmer út Drylts. Op 1 jannewars begjint er mei syn nije baan.
Hoe sjocht Kroese werom op syn tiid as direkteur? En is it dreech om in museum relevant te hâlden foar it publyk as al it wurk fan de keunstner bekend is? Yn Fryslân Hjoed sjogge de beide direkteuren werom en foarút.
Jopie Huisman Museum
Yn 1993 waard it Jopie Huisman Museum iepene yn Warkum. Mar dat wie eins it twadde museum fan de skilder. It earste museum wie al yn 1986 iepene troch in inisjatyf fan de Freonen fan Jopie. Hy woe sels net mear eksposearje neidat trije fan syn wurken stellen wienen by in eksposysje yn it Brabânske Nuenen. Mar syn wurken wiene te wichtich om net tentoan te stellen, fûnen de Freonen.
It monumintale Sleeswijckhuys wie al gau te lyts en koe de besikersoantallen net oan. Yn 1992 dêrom it hjoeddeistige museum boud.


description: In automobilist seach te let dat it ferkear yn de buert fan Boarnsweach omlate waard en ried de plysjewein oan.

title: Plysjewein oanriden op A7 by omlieden fan ferkear

maintext: By it omlieden fan it ferkear op de A7 is freedtejûn in plysjewein oanriden, troch in automobilist dy't te let seach dat de plysje dêr stie. It barde yn de buert fan in tankstasjon by Boarnsweach, tusken De Jouwer en Snits.


description: Dat docht de âld-Cambuurspiler om op kondysje te bliuwen en om wer yn in groep te trainen.

maintext: Ferdigener Martijn van der Laan traint mei by Harkemase Boys. Tiisdeitejûn die er foar it earst mei. De 30-jierrige Van der Laan sit sûnder klup nei't syn kontrakt by Sportklup Cambuur ôfrûne simmer net ferlinge waard.


description: Op de freedsmerk gie it oer it krystmenu. Marktferkeapers fertelle wat der by harren foaral oer de toanbank giet.

title: Freedsmerk: "Wij zijn van de generatie boerenkool met worst. Dat hou je het langste vol."

maintext:
Fierder wurdt der wokt. "Mar benammen mei griente, ik bin net sa fan it fleis", seit ien dêroer. Mar der wurdt ek goermetten, Chinees iten en pizza optsjinne. "Nee, net út de friezer, by de pizzeria!"
Gerda fan de teedoeken hopet dat it fleis fan sketten guozzen en bisten út de Oostvaardersplassen net fergriemd wurdt. "Dat kinne we dizze dagen better opite, oars is it skande, no?"


description: De measte Friezen sitte mei de krystdagen oan in grut miel. Hoe sit dat mei ús bekendste sporters? In rûntsje op social media.

title: Wat dogge de Fryske sporters mei de krystdagen?

maintext: De measte Friezen sitte mei de krystdagen lekker oan in miel en dat mei dizze dagen wat mear wêze as oars. Mar hoe sit dat eins mei de bekende sporters út ús provinsje? Ha dy dêr wol tiid foar? En kin it eins wol, as se fit bliuwe wolle? Even in rûntsje op social media.


description: Juul Hettema-Hartmann is ponghâlder fan de motortoerklup 058 Bikers. Boppedat hat se har garaazje ofstien oan it kluphûs.

title: FIDEO: In Omrop-krystbeam foar Juul út Hurdegaryp

maintext: Omrop Fryslân jout oant takom freed mear as 30 kear in komplete krystbeam kado, folslein mei fersiering en ljochtsjes. Juul Hettema-Hartmann út Hurdegaryp waard moandei ferrast troch Johanna Brinkman. Juul is ponghâlder fan de motortoerklup 058 Bikers. Boppedat hat se har garaazje ôfstien oan it kluphûs, dêr't minsken fan de feriening alle moannen byinoarkomme. Juul fersoarget altyd de hapkes en drankjes. En al har wurk foar de 058 Bikers docht se mei in laits op har gesicht. Dêrom fûn Meta Agema dat Juul de krystbeam fertsjinne.


description: De reedrider fan It Hearrenfean ried 35.22 en wie dermei 0.62 sekonden stadiger as winner Ronald Mulder.

title: Hospes teloarstellend njoggende op 500 meter NK ôfstannen

maintext:
Startbewizen te winnen
Op it NK binne neist de medaljes ferskate startbewizen te sammeljen. Hospes die ûnder mear in goai nei in ticket foar it WK ôfstannen. Dêrfoar hie er op it poadium einige moatten, mar dêrfoar kaam er dus 0.34 sekonden tekoart.
De Fries hat noch wol kâns op in ticket foar it Europeesk kampioenskip sprint, mar mei it njoggende plak op de 500 meter hat er gjin goede papieren. De top-trije oer de 500 meter en 1000 meter pleatst har foar it EK yn it Italiaanske Collalbo.


description: De leden moatte it noch befêstigje, mar Ljouwerter Avine Fokkens stiet foar de VVD op it 13-de plak foar in sit yn de Earste Keamer.

title: Avine Fokkens út Ljouwert op 13-de plak foar VVD yn Earste Keamer

maintext: Avine Fokkens út Ljouwert stiet foar de VVD foarearst op it 13-de plak foar in sit yn de Earste Keamer. De VVD hat op it stuit 13 sitten, Fokkens stiet dêrmei op in ferkiesber plak.


description: Yn de smelle strjitte ha der al in pear kear hast ûngelokken west.

title: Comenius docht oprop op om bern net foar skoalle ôf te setten

maintext:
De skoalle begrypt dat minsken de bern in lift mei de auto jouwe, mei it kâlde en wiete waar. Mar it soarget foar oerlêst foar omwenners en der ha ek al in pear kear hast ûngelokken west, omdat de strjitte Achter de Hoven sa smel is.
De direkteur freget âlden dêrom om de bern op in oar plak ôf te setten.


description: Fiif freondinnen út groep 8 fan obs De Pôlle yn Marsum ha in talinteshow organisearre, "School's got talent".

title: HEA! School's got talent yn Marsum

maintext: Sjonge, dûnsje, in gûcheltrúk... allegearre te sjen yn 'School 's got talent', de talintejacht op obs De Pôlle yn Marsum. Fiif fammen út groep 8 organisearren de show hielendal sels. It sjuerearje fan de dielnimmers is wol it dreechste ûnderdiel.


description: Selstraf foar Grouster dy't brân makke yn it plysjeburo yn Meppel. Troch gau yngripen fan de plysjes bleau de skea beheind.

maintext:
De Grouster krige 9 moanne oplein, wêrfan twa moanne ûnder betingst. Hy moat ek in jier ferplichte nei in ferslavingsklinyk.
De man hie yn Meppel in beurs stellen en kaam op it plysjeburo telâne. Yn syn sel slagge hy deryn brân te meitsjen. In plysjeaginte dy't him der úthelle, rekke ferwûne doe't se reek ynazeme. De skea bleau beheind mar it hiele plysjeburo moast ûntromme wurde. De man út Grou is al tweintich ferslave oan drugs. Hy sit yntusken yn in klinyk.


description: "Ast dyn gedachten beheine kinst ta it No, yn stee fan ivich en altyd te tinken oan eartiids of oan de takomst, dan ferrint de tiid oars."

title: Kollum: "De tiid"

maintext:
En sa fiel ik dat ek. Hoe drokker ik it ha, hoe earder de dagen om binne, mar as ik bygelyks op in boat sit, liket in wykein wol in wike. Wylst der likefolle oeren yn in dei sitte, ha ik amper ferlet om op de klok te sjen en glydzje de dagen foarby mei deselde gong wêrmei't it skip oer it wetter giet. En wat ek helpt om net altyd in race tsjin de klok te hawwen, is libje yn it no.
Ast dyn gedachten beheine kinst ta it hjoeddeiske momint, yn stee fan ivich en altyd te tinken oan eartiids of oan de takomst, dan ferrint de tiid oars. Eckhart Tolle skriuwt der moai oer yn 'De kracht van het Nu in de praktijk'; Meitsje in ein oan de yllúzje fan de tiid. Helje de tiid út it ferstân en it ferstân stiet stil. It ferstân twingt ús om suver hielendal te libjen fanút oantinkens en ferwachtingen mar ast net tinkst, dan bist en oanwêzichheid is de kaai ta frijheid mar dat kin allinnich no.
Der hat noait in tiid west wêryn't dyn libben net No wie en dy komt der ek net. It No is it iennichste dat dy boppe de begrinzingen fan it ferstân tille kin. It is de iennichste manier om tagong krije te kinnen ta it tiid- en foarmleaze ryk fan it Wêzen. Yn it ferline is noait eat bard; it barde yn it No en yn 'e takomst bart ek neat; Foarfallen út 'e takomst komme ek ta stân yn it No.
Foar myn gefoel wurket it ek sa. Ik ha bygelyks ris folslein opfokt yn in fleantúch fan Mexico nei Skiphol sitten en de tiid woe mar net om gean. Dat wiene alve lange oeren en ik wie strontsjegrinich. Doe't wy jierren letter nei Suriname soene, seach ik der sa tsjinoan om wer salang yn it fleantúch te sitten! Mar doe't it safier wie, naam ik my foar om myn ferstân op nul te setten en de flecht mar as in hiele lange meditaasje te sjen. Ik joech my deroan oer en dy tsien oeren wiene samar foarby.
De moaiste útspraak oer de tiid fyn ik dizze; 'Ast tegearre falst mei dysels dan falt de tiid fuort'. Dy ûnderfining ha ik eins altyd as ik skriuw. Dan wit ik betiden net oft it no moarns, middeis of jûns is. Op sokke mominten dochst wat dyn hert dy ynjout en dêr't dyn siel bliid fan wurdt.
No is it jier hast wer om. Foar de iene gong it te hurd en foar de oare wie it miskien wol in lange sit. Besykje dan yn 2019 ris wat faker tegearre te fallen mei dysels. En ast libbest yn it No, dan hâldt de tiid ynienen ek skoft. Dat is in hiel fijn gefoel.
Ik winskje jim allegear noflike dagen ta mar ferjit net dat alles wat we no tefolle ite yn 'e takomst noch wol op 'e heupen sit. Wa 't dat net wol, moat it ferstân al brûke. De wizer fan 'e skeal wurket wat dat oanbelanget itselde as dy fan 'e klok en tegearre falle mei dysels fielt in stik nofliker as de broek net te strak sit."


description: Asteriks organisearret konserten en hie sûnt 2010 in fêst plak yn de âlde finzenis. Dêr komt no in ein oan.

title: Poppoadium Asteriks nimt ôfskied fan de Blokhúspoarte

maintext:
Asteriks organisearret konserten en hie sûnt 2010 in fêst plak yn de âlde finzenis. It kollektyf bestiet folslein út frijwilligers en hat op ien lytse subsydzje nei, gjin inkelde finansjele stipe fan de oerheid. Donateurs hâlde it poppoadium yn libben.
Op 'e strún
No't de tiid yn de Blokhúspoarte foarby is, komt der in soarte fan 'nomadebestean'. Se sille op 'e strún troch de stêd foar nije mooglikheden om kreative aktiviteiten en konserten te organisearjen, sa as se oant no ta ek al diene. Der is dan ek net in soad stress oer it ophâlden fan it poadium yn de eardere finzenis.


description: Der stie reek yn de wente.

title: Brânmelding pelletkachel: "Hurde wyn nei binnen slein troch gevelpiip"

maintext:
De brânwacht fan It Hearrenfean is sneontenacht tsjin twa oere útriden foar in melding oan de strjitte it Beurtschip. Dêr stie reek yn in wente, feroarsake troch in pelletkachel.
Nei alle gedachten is de oarsaak de hurde wyn, sa meldt de brânwacht. Dy soe troch de gevelpiip nei binnen slein wêze en de lytse stikjes hout út it brânhûs fan de kachel waaid hawwe. De brânwacht hat de kachel útset en leechhelle.


description: Mei filmkes wolle se sjen litte dat de minsken yn unifoarm dochs ek foaral minsken binne.

title: Kampanje foar feiligens helpferlieners mei jierwiksel: "Achter ieder uniform zit een mens"

maintext:
De haadpersoanen yn de filmkes binne in plysje, in brânwachtman, in ambulânsemeiwurker en in bûtengewoan opspoaringsamtner (boa). De kampanje hat as titel 'Achter ieder uniform zit een mens. Laat ons veilig hulp verlenen'.
De fideo's wurde tusken de krystdagen en âld en nij dield op de sosjale mediakanalen fan helpferlieningstsjinsten en gemeenten. Se binne yn it earste plak bedoeld foar plakken dêr't de jierwiksel de ôfrûne jierren ûnrêstich ferrûn.
It Iepenbier Ministearje hat oankundige agresje en geweld tsjin helpferlieners mei âld en nij hurd oan te pakken. De strafeask kin dit jier 200 persint heger útfalle.


description: Ek komme der mear ôfstannen om te rinnen

title: Mar-athon fan Snits kin ek op de fyts

maintext:
Neffens Syb van der Ploeg, ien fan de organisatoaren fan it evenemint is it nedich om te fernijen. "We binne no foar de fiifde kear dwaande mei dy Mar-athon en je fernimme dat der by de fêste dielnimmers ek ferlet is fan nije eleminten en rûtes. Ik bin sels ek hurddraver en begryp dat dus ek goed."
Net mear starte yn Terherne
Grutste feroaring yn de rûte is dat der net mear starten wurdt yn Terherne, sa as it de ferline edysjes by in part fan de rûtes wol dien waard. "Dat wie altyd in hiel soad gedoch en ek relatyf djoer omdat de minsken der mei bussen hinne moasten. Boppedat moast je ek der in startlokaasje ynrjochtsje en dat is allegear net om 'e nocht." Troch dat no te skrassen kinne de kosten wat leger hâlden wurde en is der neffens Van der Ploeg romte foar in bettere oanklaaiïng fan it parkoers.


description: De manlju stelden teloar mei in achtste plak. De frouljusploech einige as fjirde.

title: Efterfolgingsploegen bûten de medaljes yn Tomaszów Mazowiecki

maintext:
Mei 3.53.670 wiene Bergsma, Simon Schouten en Kars Jansman goed seis sekonden stadiger as Japan, dat freed de rapste wie. Noarwegen waard twadde en is dêrmei winner wurden fan it einklassemint by de ploege-efterfolging, want dy ôfstân stiet dit seizoen letter net mear op it programma.
Froulju fjirde
De Nederlânske froulju, mei Ireen Wüst, Lotte van Beek en Melissa Wijfje, waarden mei 3.07.01 fjirde yn Poalen. Ek by de froulju wûn Japan de ôfstân. Dat is al foar de tredde kear en dêrmei pakten se ek de winst yn it einklassemint.


description: De kop fan de Ofslútdyk is yn byld as nije lokaasje. Dêr wol Hajé in restaurant ferbouwe en it hynder past yn dy plannen.

title: Nije lokaasje foar it 'Paard van Fryslân'

maintext:
Hajé wol it eardere Les Routiers restaurant dêr ferbouwe en fierder ûntwikkelje as hotel-restaurant. Yn dat projekt soe it mânske byld fan in Frysk hynder ek in plakje krije moatte. Sa soene yn alle gefallen in soad tûkelteammen oplost wurde kinne: der is al in ôfslach fan de grutte dyk, der is al parkearrûmte en der binne dêrom ek folop mooglikheden om ticht by it hynder te kommen om der bygelyks foto's te meitsjen.
Ben van der Knaap is oanlutsen as nije projektlieder en sil it plan fierder ûndersykje. Ek finansjeel is der in ûndersyk geande mei help fan in Frysk stielbedriuw en in saakkundige dy't earder belutsen wie by in ferlykber projekt yn Skotlân. Van der Knaap skat de kâns dat it hynder der oer trije jier steat op mear as 50%.


description: It giet om it keunstwurk 'Wachten op hoog water'. Se jouwe de melding dat it platfoarm gjin foto's pleatst mei minsken yn suggestive hâlding.

title: Facebook wegeret foto fan byld Jan Ketelaar

maintext:
Utjouwer Het Nieuwe Kanaal soe in foto op Facebook pleatse fan it boek Heech Tymo, sjoch omheech. Op de omslach fan it boek stiet in foto fan it byld fan Jan Ketelaar. By it pleatsen waard de foto wegere.
It byld fan Ketelaar bestiet út twa metalen froulju fan fiif meter heech, dy't oer de see sjogge. It waard ôfrûne tongersdei pleatst op de dyk by Holwert en is it earste keunstwurk fan Sense Of Place.


description: De brânwacht siket tsjûgen fan it bekûgeljen fan in heechwurker mei aaien yn Snits. Dat barde snein nei in brân.

title: Brânwacht tolerearret 'aaismytynsidint' yn Snits net

maintext:
Ien wie oan it laskjen yn in garaazje oan de Van Anholt Dessaustrjitte yn Snits. Mooglik is dêrtroch de brân ûntstien. De heechwurker is úteinlik net ynset, mar wol mei aaien bekûgele.
De brânwacht tolerearret ditsoarte fan streken net. No't de feestdagen deroan komme, wolle se strang tsjin optrede tsjin lju dy't de brânwachtminsken yn gefaar bringe, al sjogge se dit aaismytynsidint wol as in 'kweajongestreek', seit wurdfierder Rutger de Groot.
Gjin oanjefte
Se dogge gjin oanjefte, mar se wolle wol in pittich petear mei dyjingen dy't der foar ferantwurdlik binne.


title: Meiwurkers SC Hearrenfean: djip teloarsteld yn Stichtingsbestjoer

maintext:
De meiwurkers tochten dat mei de bestjoerlike feroaring yn 2016 in swiere perioade mei ûnrêst ôfsletten waard. Yn 2016 begûnen Eisenga en de nije ried fan kommissarissen by Hearrenfean. "Het personeel heeft behoefte aan rust, helderheid en transparantie", skriuwe de meiwurkers yn de brief.
De rêst is fuort
Se bale derfan dat dy rêst der net mear is. Under oare yn de media ferskine berjochten mei de miening fan de leden fan it Stichtingsbestjoer. As foarbyld helje de meiwurkers oan dat yn de Ljouwerter Krante fan 5 desimber stie dat der noch mar in bytsje draachflak wie foar Luuc Eisenga.
"Ook is het opmerkelijk dat een journalist op de hoogte is van dat moment van overleg 'binnen de hoogste kringen'", stiet yn de brief. Sokke publikaasjes binne beslist net winske en ek net yn it belang fan de klup, fine de meiwurkers. Se wiene ek ferrast troch de berjochtjouwing oer it fuortgean fan Eisenga. Se fine it "hoogst opmerkelijk dat wij als medewerkers op geen enkele manier door het Stichtingsbestuur geïnformeerd zijn".
"Klaar met de negatieve berichtgeving"
"De medewerkers zijn klaar met de negatieve berichtgeving en zijn mede daardoor diep teleurgesteld in het Stichtingsbestuur", stiet yn de brief. Se wolle har ek net dwaande hâlde mei berjochten yn de media. Parsewurdfierder Erik Kofman fan de klup seit ek dat se fierder gjin kommentaar leverje wolle.


title: Polyklinyk Emmeloord slút; Snits ûnderhannelet oer oernimmen soarch

maintext:
It Antonius Sikehûs yn Snits is yn ûnderhanneling oer it oernimmen fan de soarch yn Emmeloord. Yn de tuskentiid kinne pasjinten, dy't oars dêr behannele waarden, nei it sikehûs yn Lelystêd. Oft dat sa bliuwt, hinget ôf fan de ûnderhannelingen mei it Antonius Sikehûs.
De pasjinten dy't yn Emmeloord behannele waarden, hawwe in brief krigen dêr't se mei trochferwiisd wurde. "Geen ideale situatie, daar zijn we ons van bewust. Maar we zijn failliet", seit de wurdfierder.


description: "Ien fan myn lêste falpartijen waard feroarsake troch bisterjochte-organisaasje PETA. Jim witte wol, dy fan de gjalp 'molkedrinke is rasistysk'."

title: Kollum: "In ko yn de kont sjen"

maintext:
Dy PETA hat wat nijs betocht. Nammentlik it ferbieden fan 'dieronvriendelijke uitdrukkingen' sa't dy yn sprekwurden en siswizen foarbykomme. PETA stelt dat hoe't wy oer bisten prate, bepaalt hoe't wy oer bisten tinke. Earst tocht ik dat se foar harren eindejierskonferense oan it oefenjen wiene. PETA wie lykwols deaserieus. Se smieten mei oare wurden in kneppel yn in hinnehok, it wie gjin miereneukerij. De fraach is: makket PETA fan in mich in oaljefant? Gûle se bargetriennen?
Psycholooch Wijnberg seit dat taal in foarm fan ekspresje is. Datst sels bepaalst watst seist. En dat it liket as kinne wy neat mear ha. 'Dochs ha wy in beskaat ynkassearringsfermogen nedich om überhaupt mei-inoar kommunisearje te kinnen', sa stelt er. Dat tinkt my ek. De aksje fan PETA is de safolste utering fan minsken dy't harren kwetst fiele. By it minste binne wy mei ús allen beledige, fine wy dat ús eigen miening troch de maatskippij fasilitearre wurde moat. Bart soks net, dan fiele wy ús kwetst. It is de nije steat fan wêzen. Net Zen, mar Kwetst.
Ast yn Nederlân tsjintwurdich dyn sin ha wolst moatst dy kwetst toane. Wat dat oangiet begryp ik net dat Emile Ratelband yn heger berop giet tsjin de útspraak fan de rjochter oer syn leeftyd. Hy moat him kwetst toane troch dy útspraak, dan hat er in folle gruttere kâns om syn gelyk te heljen. Ratelband moat sizze dat der gjin rekken mei him hâlden wurdt, dat him dat sear docht, dat de maatskippij syn miening net mooglik makket. Want fan kwetst wêzen is it mar in lytse stap nei diskriminaasje, nei ûngelikensens en ûnderdrukking. Underwerpen dêr't net ien him oan baarne wol.
Minsken dy't harren kwetst fiele wolle dat de maatskippij harren miening fasilitearret. Wylst ek sy dochs witte moatte dat soks by definysje ûnmooglik is. Yn in maatskippij dêr't santjin miljoen minsken op in bult sitte is it wichtich om in bytsje yl op de siel te kweken. Om te beseffen dat de wrâld net om dy draait. Dat it wis wol mooglik is om mei oaren te libjen dy't oars oer saken tinke, mar dat soks net fuortendaliks in probleem hoecht te wêzen. Of in misdied tsjin de minskheid of de bistichheid betsjut. In grap oer in bepaalde groep minsken (kleur, geaardheid, leauwe) betsjut net mei-ienens diskriminaasje. In útdrukking lykas 'dy't in hûn slaan wol fynt altyd wol in stôk' betsjut net dat wy hûnen net lije meie. Likemin as dat wy 'achterôf in ko yn de kont sjogge' betsjut dat wy amoereuze betrekkingen mei in ko oanknoopje wolle.
It is de heechste tiid dat de beropskwetsten en PETA-minsken harren dat realisearje. En dat soks net as in tange op in baarch slacht."


description: Ien fan de omwenners hat de boargemaster frege feilichheidsmaatregels te nimmen foar by him thús.

title: "Boargemaster moat soargje foar feilichheid omwenners Prikkedaam"

maintext:
Omwenner Roel van Rossem sei yn de gearkomste dat er al jierren lêst hat fan it leven dat de crossers meitsje. Yn augustus wie der in lawaaiprotest fan motorcrossers foar syn hûs. "We zijn het spuugzat!" De boargemaster wie net by de kommisjegearkomste oanwêzich.
Eksperiminten tsjin lûdsoerlêst
De gemeente wrakselet al jierren mei it dossier Prikkedaam. Fjouwer jier lyn hat de Ried fan Steat it besteande bestimmingsplan ferneatige. "Ik heb er geen zicht op hoe dit eindigt", seit wethâlder Marcel Bos. Earder waard al bekend dat der sjoen wurdt nei alternative lokaasjes foar it sirkwy.
Neffens Bos kin it noch wol in jier duorje foardat der dúdlikheid komt oer in nij bestimmingsplan foar it terrein. It gemeentebestjoer stribbet nei in riedsbeslút yn desimber fan takom jier.
De wethâlder wol de motorsportferiening de romte jaan foar eksperiminten om it lûd te ferminderjen, mar dêr moat it gemeentebestjoer earst in beslút oer nimme. It sirkwy yn de omkearde rjochting brûke soe in mooglikheid wêze kinne. Earder waard al bekend dat der sjoen wurdt nei alternative crosslokaasjes.
"We modderen maar wat door"
Op 18 desimber nimt de gemeenteried fan Eaststellingwerf foar de fjirde kear in tariedingsbeslút oer it sirkwy. Sa'n beslút is in ferklearring fan de ried dat it bestimmingsplan taret wurdt.
De ried is kritysk. GrienLinks freget de wethâlder oft it noch út te lizzen is, dat der al trije fan sokke besluten lizze. De ChristenUnie sil it tariedingsbeslút net stypje. It tredde beslút hie it lêste wêze moatten, seit Berend Leistra fan dy partij. Neffens de VVD is dit in dossier mei allinnich mar ferliezers. En D66 wol dat it oer is. "We modderen maar door", seit riedslid Ignas Minnema. "Wanneer houdt het op?"


description: Crone sprekt út namme fan de fjirtich grutste gemeenten yn Nederlân syn soargen út.

title: Crone: 'Boargemasters better beskermje yn striid tsjin kriminelen'

maintext: Boargemaster Ferd Crone fan Ljouwert fynt dat boargemasters better beskerme wurde moatte yn harren striid tsjin kriminelen. Hy seit dat tsjin EenVandaag. Crone sprekt út namme fan de fjirtich grutste gemeenten yn Nederlân syn soargen út oer de kwetsbere posysje fan boargemasters by bygelyks it sluten fan drugspannen.


description: De Feansters, dy't wer útwike moasten nei de Ljouwerter Alvestêdehal, wiene mei 4-3 te sterk.

title: Flyers winne earste wedstriid yn heale finale beker fan Nijmegen

maintext:
De Flyers hiene al gau in manmearsituaasje, mar just doe iepene Nijmegen de skoare. Branden Eden makke de 0-1. Noch gjin minút letter benutten de Flyers de powerplay dochs. Mei in goed skot soarge Todd Ratchford foar de 1-1.
Noch betiid yn de earste perioade hie Nijmegen sels in dûbelde powerplay, mar dêr profitearren se net fan. Even letter kamen de besikers wol wer op foarsprong, troch in treffer fan Jim Gudden. Opnij duorre it net lang foar't de Flyers op gelikense hichte kamen. De puck glied nei in skot Adam Bezak troch de fuotten fan Deniz Mollen hinne.
Flyers foar it earst foar
Healwei de twadde perioade kamen de Flyers foar it earst op foarsprong. Mei in hurd skot makke Ratchford syn twadde. Fiif minuten foar de ein fan dy perioade makke ek Eden syn twadde treffer en dus wie it wer gelyk: 3-3. Hast giene de Flyers noch mei in foarsprong it lêste kwart yn, mar Trevor Hunt rekke de peal.
De winnende
Mei noch goed tsien minuten te spyljen yn de wedstriid herovere Jasper Nordemann de puck op de helte fan Nijmegen. Dêrnei soarge Lars den Edel foar de 4-3. Dat wie ek de einstân.


description: Berltsum lei strategysk oan de Middelsee en waard troch Lübeck in stêd neamd. Wêrom is it no dan gjin stêd?

title: FIDEO: Powerkolleezje Tresoar, is Berltsum tolfde stêd fan Fryslân?

maintext:
Hoe kamen stêden oan stedsjochten?
Yn de midsiuwen waarden yn hiel Europa stedsrjochten takend troch lânshearen. Dat wiene keningen, graven of hartoggen.
Fryslân hie gjin lânshearen, mar de Fryske Frijheid. Hoe sit dan dan mei stedsrjochten? Yn Fryslân barde dat fan ûnderen op. It waard de plakken gund troch de befolking, lykas it gefal wie by Ljouwert, Dokkum en Boalsert. Starum is de âldste Fryske stêd.
De omjouwing hie ferlet fan plakken mei merkrjocht en muntrjocht. Yn in pear gefallen hat de graaf fan Hollân, Albrecht fan Beieren, stedsrjochten tekend oan Fryske plakken.
En hoe sit it dan mei Berltsum?
Berltsum lei yn de midsiuwen op in strategyske lokaasje oan de kust dêr't it wetter fan de Ried yn de Middelsee útkaam. Der wie in iepen ferbining mei de see. Dat binne eleminten wêrtroch't plakken stêden wurde. Sokke plakken neame harsels faak stêden, civitas yn it Latyn.
Sokke plakken waarden e troch de bûtenwrâld as stêden beskôge, bygelyks yn it gefal fan Berltsum troch Hanzestêd Lübeck. Ut argyfûndersyk hat bliken dien dat de stêd Lübeck yn 1355 in brief skreau oan de stêd Berltsum.
Mar Berltsum is nea offisjeel in stêd wurden. Neffens Looper jildt sa'n selde foarskiednis ek foar Kollum. Dus eins hat Fryslân gjin alve, mar trettjin stêden.


description: Om't der hurde knallen te hearren wiene, waard it publyk dat op de brân ôfkaam wie, op ôfstân hâlden.

title: Utslaande brân leit skuorre yn Drachten yn 'e jiske

maintext: Troch in útslaande brân is in skuorre efter in wenning oan de Mûnein NZ yn Drachten woansdeitenacht folslein ferwoaste.


description: Minister Schouten hat besletten troch te gean mei it programma 'Naar een Rijke Waddenzee'.

title: Miljoenen foar gearwurkjen en oanjagen duorsum Waad

maintext: De organisaasje wurket as in soarte fan ferbiner en oanjager tusken it grutte ferskaat oan partijen dat op en by it Waad aktyf is. Doel is de ferbettering fan de natuer en der wurdt besocht om ekonomyske aktiviteiten, lykas fiskerij en rekreaasje, op sa'n wize te dwaan dat it de natuer net yn it paad sit. Sa binne der plannen makke om de briedfûgels fan it Waad te helpen en is der ynset op de komst fan in saneamd Dark Sky park op Skylge. Dat soarte fan wurk kin no trochsetten wurde. De minsken dy't dat wurk útfiere, sitte foar it grutste part yn Ljouwert.


description: De Jong ried al yn de twadde rit. Nei har kamen noch tolve rydsters op it iis. Dat soarge foar aardich wat ekstra spanning.

title: Antoinette de Jong oer winst yn Thialf: "Ik wie hiel senuweftich"

maintext:
"Ik hie al sjoen dat der hiel hurd riden waard. Ik tocht sels even dat ik miskien it baanrekôr ferbetterje koe." Dat slagge krekt net. "Ik begûn mei 9,9 en dat wie in bytsje te hurd. En ik miste dochs myn tsjinstanner op dat momint." De Jong soe har rit tsjin Ireen Wüst ride, mar dy melde har ôf. "Njonken in oar starte jout dochs in better gefoel. It publyk holp my der wol goed trochhinne, mar ik bin dochs wat te hurd begûn. Mar ja, ast it net besikest, dan rêdst it ek noait."
Wat foar ferskil makket it dat se no allinnich ride moast? "Ik ha in raceplan en dat fisualisearrest. No moast ik myn hiele raceplan bywurkje. Dan tinkst: 'no komt se binnentroch; o nee, se is der net'. Mar no gie it ek goed, hear. Ik bin hiel bliid mei myn race."
Ekstra spanning om betide start
De Jong ried al yn de twadde rit. Nei har kamen noch tolve rydsters op it iis. Dat soarge foar ekstra spanning by De Jong. "Ja, want witst net wat der mooglik is. Ik bin wend om yn de lêste ritten te starten. Dan kinst sjen hoe't oaren ride." Dit wie dus hiel oars. "No moatst sels in tiid delsette. Oan de iene kant ek hiel noflik, want dan kinst echt dyn eigen rit ride. Mar no wie it yn de lêste ritten wol hiel spannend."
Yn rit seis en sân kamen bygelyks Weidemann, Visser en Sábliková noch yn aksje. Allegear grutte konkurrinten foar De Jong, normaal wei. "Ik wie dus ek hiel senuweftich. Ik tocht: 'As er no mar gjinien ûndertroch giet!' Se kamen wol tichteby, mar krekt gjinien kaam ûnder myn tiid."


description: Lit bewenners sels mjitte hokker stoffen de ôffaloven yn Harns útstjit. Dat is it idee fan de nije provinsjale fraksjelieder fan de PvdA.

title: Marijke Roskam oer de REC: "Lit bewenners sels mjitte"

maintext: Bewenners fan Harns en omkriten ha gjin fertrouwen mear yn Omrin, en dat is ek begryplik, fynt Marijke Roskam. Se sei dit yn it radioprogramma Buro de Vries, dêr't Roskam, Aukje de Vries (VVD) en Tjibbe Brinkman (FNP Achtkarspelen) yn it nijsfoarum praten oer de ôffaloven. Marijke Roskam is sneon keazen as listlûker fan de PvdA foar de kommende steateferkiezings.


description: Moandeitejûn 24 desimber krystnacht yn Sportstad Heerenveen op Omropfryslan.nl.

title: Omrop TIP: Krystnacht yn Sportstad Heerenveen live

maintext: Tema fan de fiering is: 'tink net swart wyt' en hat in koar fan sa'n 200 man, in bernekoar en solosang fan Yvonne Lanser fan It Hearrenfean. Fierder hâldt dûmny Anne-Meta Knobes in koarte oertinking oer it tema.


description: Rienstra en Kobayashi krigen tsjin NAC Breda (4-2 ferlies) beide read. Se binne trije wedstriden skorst, wêrfan ien ûnder betingst.

title: Hearrenfean twa duels tsjin Ajax sûnder 'read duo'; Olde Riekerink mist ek wedstriid

maintext:
Dat betsjut dat Rienstra en Kobayashi twa útwedstriden tsjin Ajax misse. Op 20 jannewaris moatte de Friezen foar de kompetysje op besite by de Amsterdammers. Fjouwer dagen letter stiet Ajax - Hearrenfean wer op it programma, mar dan yn de kwartfinale fan de KNVB-beker. Yn beide wedstriden moatte dus twa ferfangers fûn wurde foar Rienstra en Kobayashi, dy't meastal yn de basis steane by Hearrenfean.
Rienstra krige sneon al nei in kertier read foar in oertrêding op âld-Hearrenfeanspiler Mitchell te Vrede. Flak foar it skoft joech skiedsrjochter Jochem Kamphuis ek read oan Kobayashi, nei in oertrêding op Mounir el Allouchi. Hearrenfean stie doe noch 2-1 foar.
Olde Riekerink yn it fjild
Olde Riekerink krige nei sechstich minuten syn twadde giele kaart fan de wedstriid en moast dêrom nei de tribune ta. Hy krige giel, omdat er yn it fjild stie. De trainer fûn dat doe in oertrêding op Michel Vlap makke waard en dat Hearrenfean in strafskop ha moast.


description: It artikel omskriuwt dat elke ynwenner fan Nederlân op inselde wize behannele wurde moat. It artikel komt yn it Frysk en Nederlânsk.

title: Artikel 1 fan de grûnwet krijt in plakje yn it Provinsjehûs

maintext:
Steatelid Dorrepaal fynt dat artikel sa wichtich dat it neffens him ek in plak fertsjinnet yn it provinsjehûs yn Ljouwert. "Artikel 1 vraagt om actief onderhoud. Het is belangrijk om het er over te hebben en na te gaan of iedereen wel echt gelijke kansen bij jouw bedrijf of jouw organisatie krijgt, ongeacht leeftijd, handicap, kleur of geloof", seit in tige motivearre Dorrepaal. Syn foarstel waard stipe troch in grutte mearderheid fan Provinsjale Steaten, mei útsûndering fan de PVV en de FFP.
Hoe't Artikel 1 yn it Provinsjehûs der krekt út komt te sjen wurdt takommend jier bepaald. It is de bedoeling om dêr in Fryske keunstner by yn te skeakeljen.


description: Nei in falpartij mei ûnder oare twa favoriten bleau De Vries (36) wol oerein.

title: Douwe de Vries wint gaoatyske massastart op NK yn Thialf

maintext:
Sulver Marijke Groenewoud
By de froulju wie Irene Schouten de grutte favoryt en dy rol makke se wier. Se wie rapper as de folsleine konkurrinsje en pakte har sechsde titel op rige. Marijke Groenewoud fan Hallum einige as twadde, Elisa Dul waard tredde. Alle trije ride se yn de ploech fan Jillert Anema, krekt as de nûmer fjouwer Dieuwertje van Kalken.


description: De Nederlânske bobslide einige by de wrâldbekerwedstriid yn it Dútske Winterberg as fyftjinde.

title: Dennis Veenker yn achterhoede by wrâldbeker bobslydzjen

maintext: De Nederlânske bobslide, mei Dennis Veenker fan it Hearrenfean, is sneontemiddei as fyftjinde einige by de wrâldbekerwedstriid yn it Dútske Winterberg. De Dútsers wiene dúdlik de baas yn eigen lân. It folsleine poadium yn Winterberg bestie út Dútske ploegen.


description: Mei it jild wurde tentoanstellingen en manifestaasjes oer de hiele wrâld organisearre.

title: Noorderlicht krijt op 'e nij stipe fan Mondriaan Fonds

maintext: Fotografy-ynstelling Noorderlicht krijt yn 2019 op 'e nij stipe fan it Mondriaan Fonds. De ôfrûne twa jier krige Noorderlicht ek al stipe fan it fûns. Mei it jild wurde tentoanstellingen en manifestaasjes oer de hiele wrâld organisearre, ek yn Fryslân en Grinslân.